title: Wisteria Lane

text: Seuraava Wisteria Lanen kartta perustuu yksityiskohtiin ja sarjan karttoihin sekä Universal Studiosin viralliseen nettisivustoon - katso alempaa lisää yksityiskohtia


title: Wisteria Lane

text: Seuraavat henkilöt ovat tiedettäviä Wisteria Lanen asukkaita jaksojen 1.01-5.24 väliltä. Huomaa, ettei taloja 4348 (Drew talo) ja 4360 ole mainittu, vaikka nimeämättömän naisen on nähty asuvan talossa 4360 jaksossa 4.02. Viidennen kauden 1990-luvun lopun ja 2000-luvun alun väliin sijoittuvassa takaumassa nähdään nainen nimeltä Helen ja tämän mies Ed, jotka luultavasti asuivat Gabriellen talossa, 4349 Wisteria Lane.


title: Jokiamatsoni

text: Jokiamatsoni ("Amazona festiva") on eteläamerikkalainen papukaija. Sen esiintymisalue on kaksiosainen siten, että nimialalaji "festiva" elää Amazonin yläjuoksulla Ecuadorista, Kaakkois-Kolumbiasta ja Perusta Brasilian Paráan, ja alalaji "bodini" elää Venezuelassa ja Guyanan luoteisosissa. Lajin holotyypin kuvaili Carl von Linné Brasilian Amazonilta 1758.


title: San Biagio (Montepulciano)

text: San Biagio on kirkko Montepulcianossa Toscanassa. Tämä kaupungin muurin ulkopuolella sijaitseva pyhiinvaelluskirkko oli arkkitehti Antonio da Sangallon suurin toimeksianto. Se on Toscanan sopusuhtaisimpia renessanssirakennuksia. Kirkolle tullaan sypressikujaa pitkin. Sangallo rakensi kirkkoa vuodesta 1518 kuolemaansa saakka, vuoteen 1534. Siinä on kaikki renessanssiarkkitehtuurin tunnuspiirteet. Kupoli, kaikkien kolmen antiikin pylväsjärjestelmän käyttö ja vapaasti seisovat tornit tekevät kirkosta erinomaisen kauniin. Kun San Biagion rakentaminen alkoi, Pietarinkirkko oli ainoa sitä suurempi rakennushanke Italiassa.


title: Jukataninamatsoni

text: Jukataninamatsoni ("Amazona xantholora") on keskiamerikkalainen papukaija. Sen elinympäristö käsittää Meksikon Jukatanin niemimaan ja Cozumelin saaren sekä Pohjois-Belizen, mahdollisesti myös Roatánin saaren. Lajin holotyypin kuvaili George Robert Gray Hondurasista 1859.


title: Carol Kenyon

text: Carol Kenyon (s. n. 1959) on brittiläinen laulaja. Hän on laulanut monien eri yhtyeiden ja artistien, kuten Duran Duranin, Kylie Minoguen ja Mike Oldfieldin, kappaleissa. Hänet tunnetaan ehkä parhaiten laulustaan Heaven 17 -yhtyeen kappaleessa ”Temptation”.


title: Keisariamatsoni

text: Keisariamatsoni ("Amazona imperialis") on Karibianmerellä sijaitsevan Dominican saaren kotoperäinen papukaijalaji. Sen holotyypin kuvaili Charles Wallace Richmond Dominicasta vuonna 1899. Keisariamatsoni on kuvattuna Dominican lipussa.


title: Saab 9-3

text: Saab 9-3 on Saabin vuosina 1998–2014 valmistama ylemmän keskiluokan automalli. Saab 9-3:n ensimmäinen sukupolvi perustui teknisesti Saab 900 NG-malliin, mutta toinen sukupolvi on teknisesti omanlainen uusine korimalleineen. Saab 9-3 suunniteltiin urheilullisemmaksi kuin aiempi Saab 900.


title: Saab 9-3

text: Uusi malli 9-3 suunniteltiin vanhan Saab 900-mallin pohjalta, ja se oli korimalliltaan Combi coupé eli käytännöllinen viistoperä. Tavaratila on kooltaan 494 litraa eli varsin tilava. Autoa on kehuttu ajomukavaksi ja suuntavakaaksi. Taloudellisuus ei ole auton vahvimpia puolia. Saab 9-3 oli valmistajan toinen malli Saab 9-5:n jälkeen, jossa oli TiD-turbodieselmoottori.


title: Saab 9-3

text: Täysin uusi 9-3 tuli markkinoille porrasperäisenä SportSedan-mallina. Myöhemmin valikoimaan saapui vanhaan tapaan convertible-avoauto sekä ensimmäistä kertaa SportCombi-farmari. Uusi 9-3-mallisto oli muotoilultaan varsin erottuva ja uudenaikainen.


title: Saab 9-3

text: Vuonna 2007 julkaistiin päivitetty 9-3. Saabin mukaan autoon tehtiin yli 2000 muutosta, eli uudistus oli mittava. Se erottuu vanhasta erikoisemman etuosan ja suurempien spoilereiden avulla. Lisäksi tämä on ensimmäinen Saabin malli, jossa on XWD-neliveto Haldex-kytkimellä. Vuonna 2008 julkaistiin korotetulla maavaralla varustettu 9-3X-malli, joka pohjautuu Saab 9-3 SportCombiin.


title: Saab 9-3

text: Samana vuonna julkaistiin erikoismalli Turbo X, jota valmistettiin yhteensä 2000 kappaletta, korimalleina sedan ja Sportcombi. Siinä on 280-hevosvoimainen 2.8-litrainen V6-turbomoottori, 6-vaihteinen manuaali- tai automaattivaihteisto, XWD-neliveto sekä sähköisesti ohjattu eLSD-tasauspyörästön lukko taka-akselilla (ko. varuste muihin malleihin lisävarusteeksi 2009 eteenpäin), joiden avulla Saab kiihtyy manuaalivaihteisena 0-100 km/h:iin 5,7 sekunnissa huippunopeuden yltäessä rajoitettuun 250 km/h. Muina eroina esim. Aero XWD -malliin on ulkopuolella puskurit, helmat, takaspoileri, vanteet, sport-alusta ja pakoputkisto. Sisäpuolella kokonaan musta Turbo X -nahkaverhoilu ja hiilikuitusomisteet.


title: Naisten puolue (täsmennyssivu)

text: Naisten puolue voi tarkoittaa:


title: Keltaniska-amatsoni

text: Keltaniska-amatsoni ("Amazona auropalliata"), myös "A. ochrocephala", on keskiamerikkalainen papukaija, jonka elinympäristö käsittää alueen Meksikosta Costa Ricaan. Sen holotyypin kuvaili René-Primevère Lesson 1842.


title: Kultanaama-amatsoni

text: Kultanaama-amatsoni ("Amazona barbadensis") on eteläamerikkalainen papukaija. Sen elinympäristö käsittää Pohjois-Venezuelan sekä mantereen läheiset Margaritan, La Blanquillan ja Bonairen saaret. Lajin holotyypin kuvaili Johann Friedrich Gmelin Venezuelasta 1788.


title: Hyökkääjä

text: Hyökkääjä on joukkuepeleissä, kuten jääkiekossa ja jalkapallossa, pelaaja, jonka ensisijainen tehtävä on yrittää tehdä maaleja.


title: Hyökkääjä

text: Jalkapallossa käytetään tilanteesta riippuen erilaisia pelimuodostelmia, joissa varsinaisia hyökkääjiä on kymmenestä kenttäpelaajasta joko kaksi tai kolme. Jalkapallossa on hyökkääjien ja puolustajien lisäksi yleensä muutamia keskikenttäpelaajia.


title: Hyökkääjä

text: Jääkiekossa ja salibandyssa viidestä kenttäpelaajasta on hyökkääjiä normaalisti kolme, joista yksi on keskushyökkääjä ja kaksi laitahyökkääjiä. Erityistilanteissa – ylivoima- ja alivoimatilanteessa sekä viimeisillä minuuteilla – saatetaan pelikuviota muuttaa.


title: Hyökkääjä

text: Käsipallossa ei ole varsinaisia hyökkääjiä, vaan rakentajia, laitapelaajia ja viivapelaaja.


title: 4331 Hubbard

text: 4331 Hubbard (ennen nimeämistään 1983 HC) on asteroidien päävyöhykkeellä sijaitseva asteroidi. Sen kiertoaika on 3,33 vuotta. Asteroidin löysi N. G. Thomas Flagstaffissa 18. huhtikuuta 1983.


title: 4332 Milton

text: 4332 Milton (aikaisemmin 1983 RC) on asteroidien päävyöhykkeellä sijaitseva asteroidi, jonka löysi C. S. Shoemaker Palomarissa 5. syyskuuta 1983. Asteroidin kiertoaika on 4,16 vuotta ja läpimitta 11,54 kilometriä.


title: Antonio da Sangallo vanhempi

text: Antonio da Sangallo vanhempi oli italialainen arkkitehti (1455-1534). Hän kuului taiteilijasukuun, jonka tunnetuimpia jäseniä hänen lisäkseen olivat hänen veljensä Giuliano da Sangallo sekä sisarenpoika Antonio da Sangallo nuorempi. Arkkitehtina hän oli täysrenessanssin tyylinen.


title: Antonio da Sangallo vanhempi

text: Vuonna 1511 Firenzeläiset lähettivät Antonio da Sangallo vanhemman Montepulcianoon rakennuttamaan uudelleen portit ja muurit. Suurimpana työnä Montepulcianossa oli Madonna di San Biagio –kirkko. Sitä hän rakensi vuodesta 1518 kuolemaansa saakka.


title: Antonio da Sangallo vanhempi

text: Firenzessä hänen tunnetuimpia töitään on Piazza dell Annunziatan loggiat.


title: Purppurabakteeri

text: Purppurabakteerit ovat proteobakteereita, jotka ovat fototrofisia, eli ne tuottavat energiaa yhteyttämällä. Ne sisältävät bakteerilehtivihreä "a":ta tai "b":tä sekä useita karotenoideja. Nämä tuottavat värin joka vaihtelee violetin, punaisen, ruskean ja oranssin välillä.


title: Purppurabakteeri

text: Yhteyttäminen tapahtuu reaktiokeskuksissa solukalvolla, joka on taittunut, muodostaen säkkejä ja putkia, suurentaen pinta-alaa. Kuten suurin osa muistakin yhteyttävistä bakteereista, purppurabakteerit eivät tuota happea, koska pelkistäjä sen yhteyttämisessä ei ole vesi. Joissakin, kuten purppurarikkibakteereissa, pelkistäjä on sulfidi tai rikki. Toisissa, Purppura ei-rikkibakteereissa, se on yleensä vety, mutta jotkin lajit käyttävät pieniä määriä muita yhdisteitä. Aluksi näitä kahta pidettiin heimoina, mutta RNA-puut ovat osoittaneet että purppurabakteerit koostavat monta ryhmää jotka ovat lähempiä sukulaisia ei-yhteyttäville bakteereille kuin toisilleen.


title: Purppurabakteeri

text: Purppurabakteerit pystyvät käyttämään fotodissosiaatiota saamaan anaerobisesti monista eloperäisistä yhdisteistä sekä energiaa että aineita kasvamiseen. Vaikka ne pystyvät käyttämään joitakin substraatteja aineenvaihduntaan anaerobisesti pimeässä, ne eivät pysty kasvamaan pimeässä ilman happea. Tämä piirre erottaa ne tyypillisistä anaerobisista toisenvaraisista lajeista.


title: 6333 Helenejacq

text: 6333 Helenejacq on asteroidien päävyöhykkeellä sijaitseva asteroidi, jonka löysi G. J. Leonard Palomarissa 3. kesäkuuta 1992. Sen kiertoaika on 3,21 vuotta. Ennen nimeämistään asteroidi tunnettiin tunnuksella 1992 LG.


title: Valeri Karpin

text: Valeri Georgijevitš Karpin (, s. 2. helmikuuta 1969) on venäläis-virolainen jalkapallovalmentaja ja entinen keskikenttäpelaaja. Joulukuusta 2017 lähtien hän on toiminut FK Rostovin päävalmentajana.


title: Valeri Karpin

text: Narvassa syntynyt Karpin aloitti pelaajauransa Sport Tallinnassa vuonna 1986. Hän edusti seuraa uransa alkuvuosina 25 ottelussa, kunnes siirtyi 1988 suurseura PFK TsSKA Moskovaan. Tässä vaiheessa nuoren keskikenttämiehen aika ei TsSKA:ssa ollut kypsä nuorelle keskikenttäpelaajalle ja hän haki lisää peliaikaa FK Fakel Voronetšista, jossa pelasikin 25 ottelua kaudella 1989. Seuraavana vuonna hän siirtyi FK Spartak Moskovaan, jossa kuului joukkueen vakiomiehistöön sen juhliessa Venäjän mestaruutta kausilla 1992 ja 1993.


title: Valeri Karpin

text: Kesällä 1994 Karpin jätti Venäjän kentät siirtyen espanjalaiseen Real Sociedadiin. Karpin pelasi seuraavat vuodet Espanjassa edustaen myös Valenciaa ja Celta Vigoa, jonka kanssa hän oli Copa del Reyn finaalissa ja voitti UEFA Intertoto Cupin 2001. Vuonna 1999 hänet oli valittu Venäjän vuoden pelaajaksi.


title: Valeri Karpin

text: Karpin palasi Sociedadiin 2002 ja edusti baskiseuraa uransa loppuun saakka. Hän oli mukana Raynald Denoueix'n valmentamassa ryhmässä, joka voitti mestaruushopeaa kaudella 2002/03. Kaikkiaan hän pelasi viimeisen kolmen kautensa aikana Sociedadissa 107 liigapeliä.


title: Valeri Karpin

text: Maajoukkuetasolla Karpin edusti IVY:ä yhdessä ottelussa sekä Venäjää 72 A-maaottelussa. Hän oli mukana MM-kisoissa 1994 ja 2002 sekä EM-kisoissa 1996. Tie katkesi kaikilla kerroilla jo lohkovaiheeseen.Pelaajauransa jälkeen Karpin on toiminut maantiepyöräilytalli Xacobeo-Galician johtotehtävissä sekä kiinteistöyrityksen omistajana yhdessä Michel Salgadon kanssa.


title: Valeri Karpin

text: Elokuussa 2008 hän palasi jalkapallon pariin FK Spartak Moskovan urheilutoimenjohtajana. Huhtikuussa 2009 hän nousi seuran päävalmentajaksi Michael Laudrupin potkujen jälkeen. Hänen johdollaan Spartak sijoittui kauden päätteeksi Venäjän liigassa toiseksi. Kaudella 2010 Spartakin meno tökki ja Karpin oli jo potku-uhan alla. Joukkue kuitenkin löysi lopulta suunnan pelilleen ja sijoittui kauden päätteeksi neljänneksi. Tammikuussa 2011 Karpin allekirjoitti kesään 2012 ulottuvan jatkosopimuksen seuran kanssa. Kausi 2011/12 lähti Spartakilta kuitenkin käyntiin luvattoman kehnosti ja Karpin erosi huhtikuussa 2011 seuran majaillessa liigan viimeisenä. Hän kuitenkin toimi päävalmentajana aina kauden 2011/12 loppuun saakka luotsaten Spartakin liigahopealle.


title: Valeri Karpin

text: Karpin palasi Spartakin valmentajaksi jo marraskuun lopulla 2012, kun seurajohto erotti huonosti alkaneen kauden vuoksi Unai Emeryn tehtävästä. Karpinin johdolla Spartak sijoittui kaudella 2012/13 lopulta liigassa neljänneksi. Kaudella 2013/14 joukkue taisteli Venäjän mestaruudesta. Heikot esitykset kevätkaudella 2013/14 ja putoaminen Venäjän cupista johtivat Karpinin potkuihin maaliskuun puoliväissä 2014, vaikka joukkue oli liigassa kolmantena vain neljä pistettä FK Lokomotiv Moskovaa perässä.


title: Valeri Karpin

text: Elokuussa 2014 Karpin jatkoi uraansa RCD Mallorcan peräsimessä. Joukkueen heikot tulokset Segunda Divisiónissa johtivat kuitenkin potkuihin jo helmikuussa 2015.


title: Valeri Karpin

text: Kesällä 2015 Karpinista tuli Venäjän 1. divisioonassa pelanneen FK Torpedo Armavirin päävalmentaja. Kausi oli sarjaan nousseelle Torpedolle vaikea ja joukkue putosi kauden päätteeksi takaisin 2. divisioonaan. Karpin jätti tehtävänsä kauden jälkeen.


title: Valeri Karpin

text: Joulukuussa 2017 Karpinista tuli FK Rostovin päävalmentaja 2,5-vuotisella sopimuksella.


title: Ville Pirinen

text: Ville Pirinen (s. 1973 Kitee, Suomi) on suomalainen sarjakuvapiirtäjä ja -käsikirjoittaja sekä muusikko.


title: Ville Pirinen

text: Pirinen on tehnyt muun muassa sarjakuvia "Ornette Birks Makkonen" (käsikirjoitus Pauli Kallio), "Kelmeä kaupunki" ja "Dystopia 2000". Hän on voittanut Kemin sarjakuvakilpailun vuosina 1993 ja 2000. Suomen sarjakuvaseuran Puupäähattu-palkinto myönnettiin Piriselle vuonna 2016. Hän on myös tehnyt kuvitusta useille lehdille sekä kansitaidetta ja muuta grafiikkaa yhtyeille kuten Mokoma, Kotiteollisuus, YUP ja Circle.


title: Ville Pirinen

text: Laulajana ja kitaristina Pirinen on levyttänyt yhtyeissä Black Audio, The Deepspace Sexchange, Digitaalimiehet, Steel Mammoth ja Grillin' Willie and the Vegetarians.


title: Ville Pirinen

text: Nahka-Alma -albumin kirjoittajana toimi Pirisen silloinen puoliso Irisz Simon.


title: Karjasillan lukio

text: Karjasillan lukio oli Höyhtyän kaupunginosassa Oulussa sijainnut lukio, joka yhdistettiin vuonna 2014 Kastellin lukioon. Opiskelijat siirtyivät opiskelemaan uuteen Kastellin monitoimitaloon.


title: Karjasillan lukio

text: Karjasillan keskikoulu perustettiin 1955. Koulu toimi ensin Aleksanterintorin kansakoulun rakennuksessa kunnes oma koulutalo valmistui 1958. Höyhtyän kaupunginosassa sijaitseva koulurakennus valmistui 1958. Koulu muutettiin ylioppilaita valmistavaksi Karjasillan yhteiskouluksi 1961. Vuonna 1974 koulu kunnallistettiin, jolloin myös yläaste ja lukio erotettiin toisistaan.


title: António Marques Lésbio

text: António Marques Lésbio (1639 Lissabon – 21. marraskuuta 1709 Lissabon) oli portugalilainen säveltäjä ja kirjoittaja. Hän työskenteli hovissa muun muassa kuninkaallisten kamarimuusikkojen johdossa. Hänen villancicoistaan musiikki on säilynyt kuuteentoista. Osa hänen teoksistaan katosi Lissabonin maanjäristyksessä vuonna 1755.


title: Giuliano da Sangallo

text: Giuliano da Sangallo (1445-1516) oli italialainen arkkitehti ja kuvanveistäjä.


title: Giuliano da Sangallo

text: Hän kuului taiteilijasukuun, jonka tunnetuimpia jäseniä hänen lisäkseen olivat hänen veljensä Antonio da Sangallo vanhempi sekä sisarenpoika Antonio da Sangallo nuorempi.


title: Giuliano da Sangallo

text: Hän toimi pääasiassa Firenzessä ja Roomassa. Eräs hänen päätöistään on Pratossa sijaitseva Madonna celle Carcerin kirkko (1485-1491). Se oli ensimmäinen keskeiskirkko, jossa noudatettiin johdonmukaisesti sitä henkeä, joka tuli olemaan luonteenomaista täysrenessanssille.


title: Torah Bright

text: Torah Jane Bright (s. 27. joulukuuta 1986 Cooma, Uusi Etelä-Wales) on australialainen lumilautailija. Bright voitti half-pipessa kultaa Vancouverin talviolympialaisissa 2010. Torinon talviolympialaisissa 2006 hän oli samassa lajissa viides. Sotšin talviolympialaisissa 2014 Bright voitti half-pipesta hopeaa ja sijoittui slopestylessa seitsemänneksi.


title: Torah Bright

text: Stonehamin MM-kilpailuissa 2013 Bright saavutti pronssia slopestylessa. Lumilautailun maailmancupissa Bright kilpaili ensimmäisen kerran Valle Nevadon halfpipessa syyskuussa 2003 sijoittuen neljänneksi. Kolmen parhaan joukkoon hän sijoittui ensimmäisen kerran Whistlerissä joulukuussa 2003 oltuaan toinen. Ensimmäisen voittonsa hän saavutti Bardonecchiassa maaliskuussa 2004. Toisen voittonsa hän otti Saas-Feessa marraskuussa 2009 ja kolmannen Copper Mountainissa tammikuussa 2013.


title: Torah Bright

text: Bright voitti X Gamesin superpipen vuosina 2007 ja 2009. Vuonna 2006 ja 2008 hän sai superpipesta hopeaa ja vuonna 2015 pronssia.


title: Antonio da Sangallo nuorempi

text: Antonio da Sangallo nuorempi (syntyjään Antonio Cordiani) oli italialainen arkkitehti (1483-1546).


title: Antonio da Sangallo nuorempi

text: Hän kuului taiteilijasukuun, jonka tunnetuimpia jäseniä hänen lisäkseen olivat hänen kaksi enoaan Antonio da Sangallo vanhempi sekä Giuliano da Sangallo.


title: Antonio da Sangallo nuorempi

text: Hän toimi etupäässä Roomassa. Hänen tärkeimpiä töitään on Palazzo Farnese, jonka Michelangelo rakennutti loppuun. Vuosina 1520-1536 hän johti Pietarinkirkon rakennustöitä.


title: Gillis Schey

text: Gillis Schey (5. syyskuuta 1644 Amsterdam – 15. kesäkuuta 1703 Amsterdam) oli hollantilainen amiraali.


title: Gillis Schey

text: Schey syntyi amsterdamilaisen merimiehen perheeseen 1644. Tulikasteensa laivastossa hän sai 1665 Englantia vastaan käydyssä Lowestoftin taistelussa, joka päättyi Hollannin tappioon. Elokuussa 1673 Scheyn komentama 56-tykkinen "Tijdverdrijf" oli mukana voitokkaassa Texelin taistelussa ranskalais-englantilaista osastoa vastaan. Tammikuussa 1676 hän osallistui Ranskan–Hollannin sodan Strombolin taisteluun Ranskaa vastaan, jossa hänen komentamansa 50-tykkinen "Essen" upposi. Taistelu päättyi ratkaisemattomana, ja osapuolet kärsivät verrattain pieniä tappioita. Schey sai komentoonsa 70 tykin linjalaiva "Spiegelin", jonka hän johti huhtikuussa jälleen tasapuoliseen Agostan taisteluun ja kesäkuussa Palermon taisteluun, joka päättyi ranskalaisten voittoon.


title: Gillis Schey

text: Schey toimi myös Amsterdamin amiraliteetin laivaston tarkastajana ("vlootvoogden"). Hän kuoli 1703, ja hänen hautansa sijaitsee Amsterdamin Oude Kerk-kirkossa.


title: Gillis Schey

text: Merihistorioitsija Prud'homme van Reinen laatimalla listalla 1600-luvun hollantilaisista merisankareista Gilles Schey on sijalla 21.


title: Eero Kosonen

text: Eero Kosonen (s. 12. syyskuuta 1986 Lappeenranta) on suomalainen salibandymaalivahti, joka edustaa Seinäjoen Peliveljiä. Aiemmin hän pelasi Ruotsin Superliigan Växjö Vipersissä.


title: Eero Kosonen

text: Kosonen aloitti salibandyn pelaamisen kotikaupungissaan NST:ssä, jossa hän saavutti muun muassa C-junioreissa SM-hopeaa ja B-junioreissa SM-kultaa vuonna 2005. Sittemmin Kosonen nousi joukkueen edustukseen kaudella 2005-2006. Sitä ennen hän oli jo pelannut yhden ottelun I-divisioonassa joukkueen edustuksessa kaudella 2004-2005. Kaudet 2005-2006 ja 2006-2007 Kosonen toimi varavahdin roolissa, kunnes kaudella 2007-2008 hän pelasi suurimman osan NST:n otteluista yhdessä Ossi Lahden kanssa.


title: Eero Kosonen

text: Vuonna 2008 Kosonen siirtyi Happeeseen.


title: Eero Kosonen

text: Kososen veli Topi Kosonen on pääsarjatason pesäpalloilija ja moninkertainen Itä-Länsi -pelaaja.


Konstantin Tsiolkovskin kosmonautiikan valtionmuseo (venäjäksi Государственный музей истории космонавтики имени К.Э.Циолковского) on maailman vanhin avaruustekniikan museo. Se perustettiin 3. lokakuuta 1967 Kalugaan, missä venäläinen avaruusteknologian pioneeri Konstantin Tsiolkovski toimi 1800-luvun lopussa ja 1900-luvun alussa. Museon perustaminen oli Neuvostoliiton avaruusohjelman pääinsinöörin Sergei Koroljovin ansiota. Museorakennuksen suunnittelivat arkkitehdit Boris Barkhin, Jevgeni Kireev, Natalija Orlova, Valentin Strogy ja Kirill Fomin. Rakennuksen peruskiven muurasi kosmonautti Juri Gagarin 13. kesäkuuta 1961.


title: Tsiolkovskin kosmonautiikan valtionmuseo

text:
Näyttelyn toinen puoli kuvaa Tsiolkovskin elämää ja toimintaa, toinen puoli esittelee neuvostoliittolaista avaruusteknologiaa. Museossa on mm. Sputnik 1-satelliitin prototyyppi, kuukiviä ja R-7-raketti. Museossa on vuosittain Tsiolkovski-konferenssi.
Museossa on 127 työntekijää ja siellä vierailee 100 000 ihmistä vuosittain.
Kalugassa sijaitsee myös Tsiolkovskin koti, joka muutettiin museoksi vuonna 1936, vuosi hänen kuolemansa jälkeen.


title: Sons of the System

text: Sons of the System on tanskalaisen Mnemicin neljäs studioalbumi, joka on julkaistu vuonna 2010.Eurooppa ja digipak


title: Sons of the System

text: Yhdysvallat


title: Sons of the System

text: Japani


title: Sons of the System

text: iTunes-rajoitettu (alueellisten bonusten lisäksi)


title: Teemu Luoto

text: Teemu Luoto (s. 29. joulukuuta 1941 Helsinki) on suomalainen keramiikkataiteilija. Hänellä on ollut oma keramiikkastudio Helsingissä vuosina 1962–1971 sekä taidekeskus Kuhmalahden taidepappila vuodesta 1971.


title: Teemu Luoto

text: Luodon teoksia on eri kokoelmissa. Hänen töitään ovat esimerkiksi Tampereen pääkirjaston Metson pupuveistokset (1986) ja Kangasalan uimahallin norppaperhe (2009).


title: Eurooppatie E271

text: E271 eli Eurooppatie 271 eli valkovenäläinen valtatie M5 on 309 kilometriä pitkä eurooppatie Valko-Venäjällä, joka johtaa pääkaupunki Minskin kehätieltä maan toiseksi suurimpaan kaupunkiin Homeliin maan koillisosissa. Kansallinen valtataite M5 on muuttumassa BelToll-järjestelmään kuuluvaksi eteläluettaviin mittauspisteisiin perustuvaksi tullitieksi, jonka käytöstä peritään ulkomaalaisilta autoilta ja valkovenäläisiltä raskaan liikenteen ajoneuvoilta tietulli.


title: Eurooppatie E271

text: Eurooppatie E271 alkaa Minskin kaupungin kaakkoon johtavan mahtikadun "Partisaanien puistotien" () jatkona Minskin kehätieltä M9 eteenpäin kaakkoon. E271 sisältää aluksi sekä valtatiet M4 että M5. 10 km kehätien jälkeen on eurooppatien E30 eli valtatien M1 liittymä. Noin 2 kilometriä myöhemmin valtatiet M4 ja M5 eroavat. M4 jatkaa kohti idässä olevaa Mahiljouta, ja M5 eli E271 kohti kaakossa olevaa Homelia.


title: Eurooppatie E271

text: Eurooppatien 271 varrelle osuvat kaupungit:


title: Eurooppatie E271

text: Meneillään olevan (marraskuu 2010-marraskuu 2014), osaksi Maailmanpankin rahoituksella toteutettavan M5-valtatien uusimisprojektin aikana valtatietä muun muassa levennetään välillä Minsk-Babruisk 53 kilometrin osalta 2-kaistaisesta 4-kaistaiseksi. Uudistuksella pyritään vähentämään liikennöintikustannuksia ja lisäämään valtatieosuuden turvallisuutta. Uudistusta on tarkoitus rahoittaa ajanmukaisella, osittain mikroaalloilla tehtäviin ajoneuvomittauksiin pohjautuvalla tietullijärjestelmällä. Valtatiestä aiotaan tehdä maksullinen 109 kilometrin osuudella (väli 22 km - 131 km Minskistä lähtien).


title: Muik Hockey

text: Muik Hockey on suomalainen jääkiekkoseura, joka perustettiin vuonna 1984 Munsalassa, nimellä Munsala IK. 90-luvun puolivälissä organisaatio muutti Uuteenkaarlepyyhyn ja vaihtoi nimekseen Muik Hockey. Edustusjoukkue pelasi tuolloin IV-divisioonassa. Muutaman vuoden päästä seura onnistui nousemaan III-divisioonaan. Siitä lähtien Muik on ollut yksi Keski-Pohjanmaan alueen kärkijoukkueista. Vuosisadan vaihteessa tekojäärata tehtiin Uuteenkaarlepyyhyn ja vuonna 2008 rakennettiin kauan odotettu jäähalli radan päälle. Hallin avulla Muik nousi vihdoin II-divisioonaan 2010.


title: Muik Hockey

text: Seurassa on myös 7 juniorijoukkuetta.


title: Muik Hockey

text: SM-liigassa, KHL:ssä ja NHL:ssä pelannut Leo Komarov aloitti uransa seuran juniorijoukkueessa.


title: Muik Hockey

text: Leo Komarovin ohella tunnetuin joukkueessa pelannut pelaaja on edesmennyt latvialainen Kaspars Astasenko, joka pelasi joukkueessa II divisioonaa kahdeksan ottelun verran keväällä 2012.


title: Interstate 95

text: Interstate 95 (l-95) on yhdysvaltalainen Interstate Highway Systemin päätie, joka kulkee maan itärannikolla Floridasta Maineen Kanadan rajalle. Tie on 1 919,74 mailia (noin 3 090 km) pitkä. Se on yksi vuoden 1956 Federal Aid Highway Act -hankkeeseen kuuluneista valtateistä ja sen tarkoitus oli korvata vanhoja U.S. Highway Systemin teitä, pääasiassa US 1 -tietä. Tie valmistui nykyiseen mittaansa vuonna 1969.


title: Interstate 95

text: I-95 alkaa etelästä US 1 -tieltä Miamista, Floridasta, ja päättyy pohjoisessa Mainessa Kanadan rajalla Route 95:een, josta on yhteys Trans-Canada Highwaylle. Tie seuraa suurelta osin Atlantin rannikkoa ja vanhaa US 1 -tietä, mutta joillakin osuuksilla tien keskivaiheilla se seuraa pääasiassa US 17 ja US 201 -teitä.


title: Interstate 95

text: I-95 on yksi Yhdysvaltojen tärkeimmistä valtateistä ja se palvelee monin paikoin erittäin tiheästi asuttuja alueita kuten Miami, Washington, Baltimore, Philadelphia, New York ja Boston, joissa vuoden keskimääräinen liikennemäärä on paikoitellen jopa noin 300 000 autoa päivässä. Tien vaikutusalueen väestötiheys on keskimäärin 272 /mi² (n. 105 /km²) ja sillä asuu yhteensä noin 110 miljoonaa ihmistä. Tien vaikutusalueella on myös 46 suurta merisatamaa, 103 kaupallista lentokenttää ja 38 prosenttia Yhdysvaltojen työpaikoista.


title: Interstate 95

text: Interstate 95 toimii läpikulkuliikenteen lisäksi kehätienä useissa eri kaupungeissa, joista osassa se muodostaa kokonaisen ympyrän yhden tai useamman muun tien kanssa. Washingtonissa I-95 muodostaa osan "Capital Beltway" -nimistä kehätietä yhdessä I-495:n kanssa.


title: Interstate 95

text: Vaikka nykyistä I-95 valtatietä olikin osittain olemassa jo ennen vuotta 1956, tie ei kokonaisuudessaan ole vieläkän valmis vaan koostuu kahdesta toisistaan erillään olevasta osasta. Osia erottaa New Jerseyssä sijaitseva noin 10 mailia (16 km) pituinen osuus, joka päätösten mukaan saadaan korjatuksi vuoteen 2014 mennessä. Suunnitelman mukaan I-95 ohjataan kulkemaan nykyistä I-276 -tietä New Jersey Turnpike -tielle, jolloin I-95 on koko mitaltaan läpi ajettavissa.


title: Jacobus Gallus

text: Jacobus Gallus eli Jacob/Jakob Handl (3. heinäkuuta 1550 Reifnitz – 18. heinäkuuta 1591 Praha) oli myöhäisen renessanssin ajan säveltäjä. Hänen "Opus musicum" -teoksensa (1577) käsittää 374 motettia.


title: Jacobus Gallus

text: Jacobus Gallus syntyi nykyisen Slovenian alueella mahdollisesti Jakob Petelin -nimisenä. Hän asui jonkin aikaa Melkin benediktiinimunkkien luostarissa Ala-Itävallassa. Vuonna 1574 hän oli wieniläisen hovikapellin jäsen, vuosina 1579/1580–1585 Olomoucin piispan kuoromestari ja vuodesta 1585 kuolemaansa Sv. Jan na Zábradlí -kirkon urkuri Prahassa.


title: Inuvik

text: Inuvik on 3 484 asukkaan kaupunki Beaufortinmeren rannalla, Luoteisterritorioissa, Kanadassa. Kaupunki on Inuvikin hallinnollisen alueen keskus. Inuvik rakennettiin Kanadan hallituksen toimeksiannosta 1950-luvulla.


title: Inuvik

text: Alueen tärkeimpiä työllistäjiä ovat öljy-yhtiöt, jotka poraavat Beaufortinmeren alla sijaitsevia öljy- ja maakaasuesiintymiä. Turismista on myös 2000-luvun alkupuolella muodostunut tärkeä tulonlähde kaupunkilaisille.


title: Inuvik

text: Inuvikissä sijaitsi aikaisemmin Kanadan tiedustelupalvelun salainen kuuntelu- ja kaukovaroitusasema. Kaupungissa oli myös pohjoisen Kanadan suurin sotilastukikohta, joka lakkautettiin 1985. Nykyisin Inuvikissä on edelleen Kanadan ilmavoimien CF-18-lentokoneiden tankkaus- ja huoltotukikohta.


title: Inuvik

text: Tutkimusmatkailija Alexander Mackenzie saapui Beaufortinmeren rannalle nykyisen kaupungin alueelle 1789, kun hän kartoitti nimeään kantavaa Mackenziejokea. Tuolloin alueella ei ollut minkäänlaista asutusta, vaan alue sijoittui pohjoisessa asuvien inuiittien ja etelän dene-intiaanien maiden väliin.


title: Inuvik

text: Alueen hallinnollinen keskus sijaitsi vuoteen 1958 saakka Aklavikissä. 1950-luvun alussa Kanadan hallinto teki päätöksen Inuvikin alueen uuden pääkaupungin rakentamisesta, koska Aklavik sijaitsi vaikeakulkuisella ja vuosittain tulvivassa jokisuistossa. Eroosion epäiltiin myös huuhtovan pian Aklavikin kylän mennessään. Vuonna 1954 suoritetuissa selvityksissä nykyinen kaupungin paikka, jota tuolloin kutsuttiin nimellä East Three, todettiin parhaiten soveltuvaksi. Se sijaitsi alueella, jossa ei ollut vaaraa joen tulvimiseen. Lisäksi se oli riittävän suuri jopa lentoaseman rakentamiseen, ja Mackenziejokea pitkin oli mahdollista kuljettaa rakennustarvikkeita. Rakennustyöt kaupungin paikalla aloitettiin vuonna 1955, ja ne oli tarkoitus saada päätökseen vuoteen 1962 mennessä. Kaupungin rakentaminen tyhjästä ikiroudan alueelle oli teknisesti vaativa urakka, eikä sellaista työtä oltu aikaisemmin yritetty. Ikiroudan takia rakennukset ja tiet on rakennettu joko paaluille tai paksun sorakerroksen päälle; jopa lentoaseman ja kiitotien alla on noin kaksi metriä paksu sorakerros tasaamassa epävakaan maan liikkeitä.


title: Inuvik

text: Inuvikin väkiluku kasvoi alkuaikoina voimakkaasti lähialueiden asukkaiden muuttaessa kylään. 1. huhtikuuta 1967 Inuvik määriteltiin virallisesti kyläksi. Kylä oli tuolloin Kanadan ainoa virallistettu asuinalue pohjoisen napapiirin pohjoispuolella. Vuonna 1970 Inuvik sai kaupunkioikeudet ja oli jälleen Kanadan ainoa kaupunki pohjoisen napapiirin pohjoispuolella.


title: Inuvik

text: Beaufortinmeren alta löydettiin 1970 öljyesiintymiä ja seuraavana vuonna maakaasuesiintymiä. Öljy-yhtiöt aloittivat poraustoiminnan alueella, minkä jälkeen kylään virtasi jälleen uusia asukkaita ja öljyteollisuuden tuomaa vaurautta. 1970 ja 1980-luvuilla öljyteollisuudessa nähtiin monia nousu- ja laskukausia, jotka vaikuttivat myös Inuvikin väkilukuun. Dempsterin valtatie eteläisestä Kanadasta Inuvikiin valmistui 1979, ja ensimmäistä kertaa kylään pääsi maanteitse. Tätä ennen ainoat yhteydet olivat lentokone, laiva tai koiravaljakko.


title: Vietnamin–Kiinan sota

text: Vietnamin–Kiinan sota voi tarkoittaa useaa konfliktia kiinalaisten ja vietnamilaisten välillä:


title: Seitsemäs uhri

text: Seitsemäs uhri ("The Seventh Victim") on Val Lewtonin tuottama ja Mark Robsonin ohjaama yhdysvaltalainen kauhu- ja film noir -elokuva vuodelta 1943. Se kertoo nuoresta naisesta, joka lähtee pelastamaan saatananpalvojien kynsiin joutunutta sisartaan.


title: Seitsemäs uhri

text: "Seitsemäs uhri" oli Mark Robsonin ensimmäinen ohjaustyö.


title: Seitsemäs uhri

text: Tom Conwayn näyttelemä tohtori Louis Judd esiintyi myös Lewtonin elokuvassa "Kissaihmiset".


title: Seitsemäs uhri

text: Tavalliseen tapaan RKO oli antanut tuottaja Val Lewtonille vain elokuvan nimen "Seitsemäs uhri", jonka pohjalta Lewtonin pitäisi tehdä sopiva elokuva halvalla. Lewton palkkasi Charles O'Nealin kirjoittamaan käsikirjoitusta orvosta tytöstä, jonka on löydettävä murhaaja ennen kuin hänestä itsestään tulee seitsemäs uhri. Lewton muutti kuitenkin mieltään ja DeWitt Bodeen sai kirjoittaa uuden käsikirjoituksen, jossa tyttö lähtee Greenwich Villageen etsimään saatananpalvojien käsiin joutunutta sisartaan.


title: Seitsemäs uhri

text: Lewtonin edellisen elokuvan "Leopardimies" jälkeen hänen tuotantoryhmänsä ohjaaja Jacques Tourneur oli siirretty A-luokan elokuviin. Lewton antoi ylennyksen Mark Robsonille, joka oli leikannut Lewtonin kolme ensimmäistä RKO-elokuvaa. "Seitsemäs uhri" oli Robsonin ensimmäinen ohjaustyö.


title: Kultaposkiamatsoni

text: Kultaposkiamatsoni ("Amazona amazonica") on eteläamerikkalainen papukaija. Sen elinympäristö käsittää mantereen pohjoisosan ja Amazonin altaan sekä Trinidad ja Tobagon. Lajin holotyypin kuvaili Carl von Linné Amazonilta 1766.


title: Kultaposkiamatsoni

text: Ulkonäöltään kultaposkiamatsoni - tai tuttavallisemmin OWA sen englanninkielisestä nimestä Orange-winged Amazon - on tyypillinen papukaija: sillä on vahva nokka, iso pää ja lyhyt kaula. Se on väriltään suurimmaksi osaksi vihreä, ja sen päätä koristavat kullankeltaiset ja siniset merkinnät. Kultaposkiamatsoni muistuttaa ulkonäöltään siniotsa-amatsonia. Lemmikkinä ne ovat hyvin yleisiä ympäri maailman.


title: Liekkipyrstöamatsoni

text: Liekkipyrstöamatsoni ("Amazona brasiliensis") on Brasilian kotoperäinen papukaija. Se elää Brasilian kaakkoisosissa kapealla rannikkokaistaleella São Paulon ja Paranán osavaltioissa sekä Santa Catarinan osavaltion koilliskulmassa. Lajin holotyypin kuvaili Carl von Linné 1758.


title: Meksikonamatsoni

text: Meksikonamatsoni ("Amazona viridigenalis") on Meksikon koillisosien kotoperäinen papukaija. Karanneista häkkilinnuista muodostuneita pieniä populaatioita on useissa kaupungeissa Yhdysvalloissa, Puerto Ricossa ja Oahulla. Lajin holotyypin kuvaili John Cassin 1853.


title: Mustanokka-amatsoni

text: Mustanokka-amatsoni ("Amazona agilis") on Jamaikan kotoperäinen papukaija. Sen holotyypin kuvaili Carl von Linné Jamaikalta 1758.


title: Punaotsa-amatsoni

text: Punaotsa-amatsoni ("Amazona autumnalis") on keski- ja eteläamerikkalainen papukaija. Sen elinympäristö käsittää Keski-Amerikan Karibianmeren puoleisen rannikon Itä-Meksikosta Kolumbiaan, sekä Etelä-Amerikan luoteisosan. Siitä tunnetaan neljä alalajia. Lajin holotyypin kuvaili Carl von Linné eteläisestä Meksikosta 1758.


title: Rubiiniamatsoni

text: Rubiiniamatsoni ("Amazona tucumana") on eteläamerikkalainen papukaija. Sen elinympäristö käsittää Luoteis-Argentiinan ja mahdollisesti Bolivian eteläosan, josta ei kuitenkaan ole havaintoja vuoden 1938 jälkeen. Lajin holotyypin kuvaili Jean Cabanis Tucumánista 1885.


title: Saintlucianamatsoni

text: Saintlucianamatsoni ("Amazona versicolor") on Saint Lucian saarella Karibianmerellä kotoperäisenä esiintyvä papukaijalaji. Sen holotyypin kuvaili Philipp Ludwig Statius Müller Saint Luciasta vuonna 1776.


title: Siniposkiamatsoni

text: Siniposkiamatsoni ("Amazona dufresniana") on eteläamerikkalainen papukaija. Sen elinympäristö käsittää mantereen pohjoislaidan Venezuelan kaakkoisosista Ranskan Guayanaan ja mahdollisesti läheisiä Brasilian osia. Lajin holotyypin kuvaili George Shaw Cayennesta 1812.


title: Tuliotsa-amatsoni

text: Tuliotsa-amatsoni ("Amazona rhodocorytha") on Brasilian kotoperäinen papukaija. Sen elinympäristö ulottuu Alagoasista ja Bahian eteläosista Rio de Janeiroon ja São Pauloon. Lajin holotyypin kuvaili Tommaso Salvadori Brasiliasta 1890.


title: Valko-otsa-amatsoni

text: Valko-otsa-amatsoni ("Amazona albifrons") on keskiamerikkalainen papukaija. Sen elinympäristö ulottuu Meksikosta läntiseen Costa Ricaan. Lajista tunnetaan kolme alalajia. Sen holotyypin kuvaili Anders Sparrman Lounais-Meksikosta 1788.


title: Viiniamatsoni

text: Viiniamatsoni ("Amazona vinacea") on eteläamerikkalainen papukaija. Sen elinympäristö ulottuu Brasilian Bahian eteläosista Paraguayn itäosiin ja Argentiinan pohjoisosiin. Lajin holotyypin kuvaili Heinrich Kuhl Brasiliasta 1820.


title: Kulta-aratti

text: Kulta-aratti ("Guarouba guarouba") on Brasilian kotoperäinen papukaija. Se elää maan pohjoisosassa Maranhãossa ja Parássa. Lajin holotyypin kuvaili Johann Friedrich Gmelin Koillis-Brasiliasta 1788.


title: Kulta-aratti

text: Ulkomuodoltaan kulta-arattia on vaikea sekoittaa moneen muuhun lajiin. Sen nokka on suuri verrattuna linnun päähän, ja väriltään vaalea. Höyhenys on suurimmaksi osaksi kirkkaan keltainen, lukuun ottamatta vihreitä siipisulkia. Linnun koivet ovat vaaleanpunertavat, mutta kynnet mustat.


title: Deir Yassinin verilöyly

text: Deir Yassinin verilöyly oli puolisotilaallisten israelilaisten sionistijärjestöjen Irgunin ja Lehin taistelijoiden tekemä isku palestiinalaiskylään 9. huhtikuuta 1948. Kohteena olleessa Deir Yassinin kylässä asui noin 600–700 palestiinalaisarabia. Isku oli osa puolisotilaallisten juutalaisorganisaatioiden yritystä purkaa arabien ylläpitämä Jerusalemin saarto.


title: Deir Yassinin verilöyly

text: Noin 107 kyläläistä, mukaan lukien naisia ja lapsia kuoli verilöylyn aikana. Osa heistä ammuttiin ja osa kuoli, kun sionistitaistelijat heittivät käsikranaatteja heidän koteihinsa. Kuolonuhrien lisäksi 12 haavoittui. Vain 11 kuolonuhreista tiedetään olleen aseistetun. Lisäksi hyökkääjät ryöstivät arvoesineitä, koruja ja rahaa. Useita palestiinalaisarabeja vangittiin, jonka jälkeen heitä kuljetettiin esillä pitkin länsi-Jerusalemin katuja. Osa vangituista mahdollisesti teloitettiin näytösomaisen tapahtuman jälkeen. Hyökkääjistä neljä kuoli ja noin 35 haavoittui.


title: Deir Yassinin verilöyly

text: Tapaus levitti pelkoa palestiinalaisten keskuuteen. Israelin joukkojen edetessä siviilit hylkäsivät kotinsa ja pakenivat.


title: Deir Yassinin verilöyly

text: Haganah, juutalaisyhteisön merkittävin puolisotilaallinen organisaatio tuomitsi iskun välittömästi, kuten tekivät myös alueen johtavat rabbit. Verilöyly syvensi yhä käynnissä olevan Arabien–Israelin konfliktin osapuolten välistä kuilua. Eri puolet iskusta käyttivät tapausta omiin tarkoituksiinsa: aluksi arabit mustamaalasivat juutalaisyhteisöä ja pian siitä tuli väline myös israelilaisten keskinäisessä politiikassa.


title: Deir Yassinin verilöyly

text: Deir Yassin autioitui. Neljä israelilaista akateemikkoa vetosi tuolloiseen pääministeriin David Ben-Gurioniin, että kylän asuttamista israelilaisilla siirrettäisiin tapauksen saaman kyseenalaisen maineen vuoksi. Vuonna 1951 paikalle rakennettiin kuitenkin psykiatrinen sairaala Kfar Shaul Mental Health Center, joka käyttää hyväkseen osaa kylän rakennuksista. Ben-Gurion vastasi vasta myöhemmin, että oli ollut aikanaan liian kiireinen lukeakseen akateemikkojen vetoomuksen.


title: Liekkiparatiisikaija

text: Liekkiparatiisikaija ("Northiella haematogaster") on Australian kotoperäinen kaijalaji. Siitä tunnetaan neljä alalajia. Lajin holotyypin kuvaili John Gould Uudesta Etelä-Walesista vuonna 1838.


title: Paimenruohokaija

text: Paimenruohokaija ("Neopsephotus bourkii") on Australian kotoperäinen kaijalaji. Sen holotyypin kuvaili John Gould Bogan Riveriltä Uudesta Etelä-Walesista vuonna 1841.


title: Perkjärven kirkko

text: Perkjärven Pyhän Sergei Radonežilaisen kirkko oli yksi entisen Kyyrölän ortodoksisen seurakunnan kirkoista Suomen Neuvostoliitolle luovuttamalla alueella. Se sijaitsi Perkjärven asemakylässä Muolaan kunnassa. Kirkon yhteydessä oli pieni hautausmaa. Perkjärven kirkko oli pieni ja puusta rakennettu. Kirkon sisustus oli hyvin runsas. Kirkon oli rakennuttanut pietarilainen rouva Saint-Hilair vuonna 1901 Pietarin kaupungin 1. reaalikoulun omistamalle tontille. Kirkko vihittiin käyttöön 25. toukokuuta 1901.


title: Perkjärven kirkko

text: Kirkko säilyi ehjänä talvisodasta. Neuvostoliittolaiset turmelivat kirkon ja muuttivat sen kerho- ja ruokailuhuoneeksi. Kun Suomi valtasi alueen takaisin jatkosodassa, ei kirkkoa enää kunnostettu. Sotien jälkeen kirkkoa käytettiin asuintalona. Sotapoliisi sai evakuoitua vuonna 1940 Perkjärven kirkosta 42 esinettä, joista viisi oli ikoneita. Esineistö lähetettiin Hämeenlinnan ortodoksiseen kirkkoon säilytettäväksi.


title: Pikkuara

text: Pikkuara ("Diopsittaca nobilis") on eteläamerikkalainen papukaija. Se on sukunsa ainoa laji, mutta siitä tunnetaan kolme alalajia. Sen laaja levinneisyysalue käsittää mantereen koillisosaa Venezuelan itäosista Ranskan Guayanaan, Brasiliaan sekä Perun ja Bolivian itäisiin osiin. Carl von Linné kuvaili lajin holotyypin Surinamesta 1758.


title: Pikkuara

text: Pikkuaraa pidetään toisinaan häkkilintuna. Lemmikkinä se on suhteellisen älykäs papukaija, joka kiintyy omistajaansa syvästi kun sitä kohdellaan oikealla tavalla. Pikkuaran seurallisuudesta ja älykkyydestä johtuen se tarvitsee päivittäin paljon virikkeitä ja huomiota.


title: Ranskan avoin tennisturnaus 2003

text: Ranskan avoin tennisturnaus 2003 järjestettiin 26. toukokuuta – 8. kesäkuuta 2003 Pariisissa. Juan Carlos Ferrero voitti miesten kaksinpelin ja uransa ainoan Grand Slam -turnauksen. Justine Henin-Hardenne voitti naisten kaksinpelin ja samalla uransa ensimmäisen Grand Slam -turnauksen. Miesten nelinpelin voittivat kaksoset Bob ja Mike Bryan. Kim Clijsters ja Ai Sugiyama voittivat naisten kaksinpelin. Sekanelinpelin voittivat Lisa Raymond ja Mike Bryan.


title: Ranskan avoin tennisturnaus 2003

text: Juan Carlos Ferrero – Martin Verkerk 6–1, 6–3, 6–2


title: Ranskan avoin tennisturnaus 2003

text: Justine Henin-Hardenne – Kim Clijsters 6–0, 6–4


title: Ranskan avoin tennisturnaus 2003

text: Bob Bryan / Mike Bryan – Paul Haarhuis / Jevgeni Kafelnikov 7–6(3), 6–3


title: Ranskan avoin tennisturnaus 2003

text: Kim Clijsters / Ai Sugiyama – Virginia Ruano Pascual / Paola Suárez 6–7(5), 6–2, 9–7


title: Ranskan avoin tennisturnaus 2003

text: Lisa Raymond / Mike Bryan – Jelena Lihovtseva / Mahesh Bhupathi 6–3, 6–4


title: Savanniara

text: Savanniara ("Orthopsittaca manilata") on eteläamerikkalainen papukaija. Sen elinympäristö käsittää mantereen pohjoisosan, etelässä Pohjois-Boliviaan, idässä Brasiliaan ja Ranskan Guayanaan, sekä lännessä Kolumbian kaakkoisosiin. Lajin holotyypin kuvaili Pieter Boddaert Cayennesta 1783.


title: European Humanities University

text: European Humanities University tai EHU (, ) on valkovenäläis-liettualainen yliopisto, jonka tilat sijaitsevat Liettuan pääkaupungissa Vilnassa.


title: European Humanities University

text: Yliopiston kampusalue sijaitsee runsas 5 kilometriä pohjoiskoilliseen Vilnan vanhasta keskustasta ja on yhteinen Mykolas Romeris yliopiston kanssa. Opiskelijoita on runsas 1 600, joista noin 95 prosenttia on valkovenäläisiä. Pääosa opiskelijoista asuu yliopisto-opinnoistaan huolimatta Valko-Venäjällä, jolloin merkittävä osa opetuksesta toteutetaan etäopetuksen keinoin. Noin 700 opiskelijaa osallistuu opintoihin päätoimisesti Vilnassa.


title: European Humanities University

text: Vuosina 1992–2004 EHU oli Valko-Venäjällä Minskissä toimiva valtiosta riippumaton yliopisto. Vuonna 2004 sen toiminnot siirtyivät Liettuaan, kun presidentti Aljaksandr Lukašenka sulki sen. Se saa kuitenkin poliittista, hallinnollista ja taloudellista tukea Euroopan Unionilta, Pohjoismaiden neuvostolta, Liettuan valtiolta sekä useilta eurooppalaisilta valtiolta. Sitä tukevat myös monet järjestöt ja säätiöt, kuten George Soros, joiden kaikkien avulla se on pystynyt jatkamaan toimintaansa Vilnassa. ja tarjoamaan valkovenäläisille opiskelijoille mahdollisuuden tutkintojen suorittamiseen syksystä 2006 alkaen. Vuodesta 2006 alkaen sillä on virallinen asema liettualaisena yliopistona.


title: Töpöaratti

text: Töpöaratti ("Graydidascalus brachyurus") on eteläamerikkalainen papukaija. Sen elinympäristö käsittää Amazonin altaan pohjoisosaa, lännessä Ecuadorin ja Perun itäosista itään Ranskan Guayanaan ja Brasiliaan. Lajin holotyypin kuvaili Heinrich Kuhl Amazonin yläjuoksulta 1820.


title: Brasilianara

text: Brasilianara ("Primolius maracana") on eteläamerikkalainen papukaija. Sen elinympäristö käsittää pääosan Brasiliaa, Paraguayn ja Koillis-Argentiinan. Lajin holotyypin kuvaili Louis Jean Pierre Vieillot Paraguaysta 1816.


title: Sepelara

text: Sepelara ("Primolius auricollis"), myös "Propyrrhura auricollis", on eteläamerikkalainen papukaija. Sen elinympäristö käsittää Koillis-Bolivian, Pohjois-Paraguayn, Pohjois-Argentiinan ja Brasilian lounais- ja itäosia. Lajin holotyypin kuvaili John Cassin Boliviasta 1853.


title: Sinipääara

text: Sinipääara ("Primolius couloni"), myös "Propyrrhura couloni", on eteläamerikkalainen papukaija. Sen elinympäristö käsittää Koillis-Bolivian, Itä-Perun ja Brasilian länsiosia. Lajin holotyypin kuvaili Philip Lutley Sclater Perusta 1876.


title: Yhdysvaltain avoin tennisturnaus 2003

text: Yhdysvaltain avoin tennisturnaus 2003 järjestettiin 25. elokuuta – 7. syyskuuta 2003 New Yorkissa. Andy Roddick voitti miesten kaksinpelin ja uransa ensimmäisen Grand Slam -turnauksen. Justine Henin-Hardenne voitti naisten kaksinpelin. Miesten nelinpelin voittivat Jonas Björkman ja Todd Woodbridge. Virginia Ruano Pascual ja Paola Suárez voittivat naisten nelinpelin. Katarina Srebotnik ja Bob Bryan voittivat sekanelinpelin.


title: Yhdysvaltain avoin tennisturnaus 2003

text: Andy Roddick – Juan Carlos Ferrero 6–3, 7–6(2), 6–3


title: Yhdysvaltain avoin tennisturnaus 2003

text: Justine Henin-Hardenne – Kim Clijsters 7–5, 6–1


title: Yhdysvaltain avoin tennisturnaus 2003

text: Jonas Björkman / Todd Woodbridge – Bob Bryan / Mike Bryan 5–7, 6–0, 7–5


title: Yhdysvaltain avoin tennisturnaus 2003

text: Virginia Ruano Pascual / Paola Suárez – Svetlana Kuznetsova / Martina Navrátilová 6–2, 6–3


title: Yhdysvaltain avoin tennisturnaus 2003

text: Katarina Srebotnik / Bob Bryan – Lina Krasnorutskaja / Daniel Nestor 5–7, 7–5, [10–5]


title: Molukkienriippukaija

text: Molukkienriippukaija ("Loriculus amabilis") on Indonesian kotoperäinen kaija. Se elää Halmaheran ja Bacanin saarilla Molukkien pohjoisosassa. Lajin holotyypin kuvaili Alfred Russel Wallace Halmaherasta 1862.


title: Papuanriippukaija

text: Papuanriippukaija ("Loriculus aurantiifrons") on Papua-Uuden-Guinean kotoperäinen kaija. Siitä tunnetaan kolme alalajia. Lajin holotyypin kuvaili Hermann Schlegel Misoolista Länsi-Papuasta 1873.


title: Vegas

text: Vegas voi tarkoittaa seuraavia:


title: Ebba Sommardahl

text: Ebba Cecilia Sommardahl (22. marraskuuta 1867 Karjalohja – 26. elokuuta 1902 ) oli suomalainen ruotsiksi kirjoittanut runoilija.


title: Edward Dutton

text: Edward Dutton on Suomessa asuva brittiläinen antropologi ja toimittaja. Hän on väitellyt filosofian tohtoriksi uskontoantropologiasta Aberdeenin yliopistossa. Dutton on teoksissaan käsitellyt muun muassa suomalaisuutta ja suomalaista kulttuuria. Kirjassaan "" Dutton vertaili Suomea Grönlantiin. Hän on myös käsitellyt suomalaisten miesten kulttuurista taipumusta väkivaltaan Kauhajoen ampumavälikohtauksen yhteydessä.


title: Edward Dutton

text: Helsingin Sanomat kertoi aluksi 1.8.2016 virheellisesti tietovuotoepäilystä, jossa brittitutkijat Dutton ja Lynn olisivat saaneet tutkimusaineistoa oikeudetta käyttöönsä, mutta Pääesikunta on kiistänyt epäilyn 8.8.2016, ja myöhemmin asia korjattiin. Myös Dutton on kiistänyt, että hänellä olisi ollut aineisto käytössään. Sen sijaan hän on kertonut kääntäneensä englanniksi erään suomenkielisen gradun. Viikon kuluttua 8.8.2016 Helsingin Sanomat kertoi, että Oulun yliopisto harkitsee selvitystä tutkimusvilpistä. Pääesikunnan mukaan kyseessä saattaa olla tutkimuseettinen ongelma. Tutkimusvilppiepäilystä ilmoituksen tehneen taloustieteilijä Roope Uusitalon mukaan Dutton on kopioinut Jyväskylän yliopistossa julkaistun gradun ja esittänyt tämän tuloksia ominaan. Toisessa julkaistussa artikkelissa Dutton on Uusitalon mukaan käyttänyt aineistoa, jota ei ole olemassa.


title: Edward Dutton

text: Oulun yliopisto tiedotti 26.9.2016 käynnistäneensä hyvän tieteellisen käytännön loukkauksesta varsinaisen tutkinnan, joka koskee Edward Duttonin ja Richard Lynnin vuonna 2013 julkaistua artikkelia "A negative Flynn effect in Finland, 1997-2009". Tiedotteessa viitataan Helsingin Sanomien 1.8.2016 julkaisemaan uutiseen, jonka väitteisiin liittyy epäselvyyksiä. Oulun yliopisto tiedotti 16.6.2017 Duttonin syyllistyneen plagiointiin.


title: Karl Rosendahl

text: Karl (Carl) Gustaf Rosendahl (17. marraskuuta 1831 Turku – 6. maaliskuuta 1902 Pori) oli suomalainen ruotsiksi kirjoittanut lennätinvirkailija, toimittaja, näytelmäkirjailija ja runoilija.


title: Karl Rosendahl

text: Rosendahl toimi lennätinvirkailijana Porissa 1859–1891. Hän oli Porissa ilmestyneen ruotsinkielisen Björneborgs Tidning-lehden päätoimittajana 1860 ja 1862–1878. Rosendahl sai hovineuvoksen arvon 1887.


title: Karl Rosendahl

text: Rosendahlin tunnetuimman näytelmän "Lemun rannalla" tapahtumat sijoittuvat 1850-luvulle. Ensimmäinen näytös tapahtuu Suomen sodan veteraanin, majuri Ridderstrjernan kartanossa lähellä Turkua, toinen näytös taas sijoittuu Suomen sodan Lemun taistelun tapahtumapaikalle.


title: AQUA@home

text: AQUA@home oli BOINC-alustalla suoritettava hajautetun laskennan projekti. Projektin tavoitteena on tutkia suprajohtavien aineiden käyttäytymistä. Projekti tutkii myös koneoppimista pyrkien näin parantamaan mahdollisuuksia rakentaa kvanttitietokone.


AQUA@home


title: Kriisi

text: Kriisi on ihmisen tai organisaation kohtaama uusi tilanne, jossa aiemmin opitut ongelmanratkaisukeinot eivät välttämättä toimi. Kriisi yleisesti tarkoittaa kreikkalaisen sanan "krisis" () mukaisesti käännekohtaa, jossa yksilön tai organisaation tulevaisuuden suunta määräytyy paremmaksi tai huonommaksi toimiemme mukaan.


title: Kriisi

text: Kriisit voidaan jakaa kehitys- eli elämänkriiseihin ja traumaattisiin kriiseihin. Kehityskriisit syntyvät sinänsä normaaleista elämäntilanteen muutoksista, kuten lapsen syntymä, avioero tai eläkkeelle jääminen. Traumaattinen kriisi syntyy äkillisestä ja ennalta-arvaamattomasta tapahtumasta, johon henkilö tai organisaatio ei ole voinut varautua.


title: Kriisi

text: Kriisi on organisaation itsensä tai jonkun ulkopuolisen tekijän aiheuttama poikkeustila, joka uhkaa organisaation pääomaa ja vaatii välitöntä viestintää.


title: Illusionismi (taide)

text: Illusionismi tarkoittaa kuvataiteissa niitä suuntauksia ja teoksia, jotka pyrkivät luomaan aidon tilavaikutelman illuusion tai muutoin harhauttamaan katsojaa luulemaan kuvia aidoiksi esineiksi.


title: Illusionismi (taide)

text: Illusionistisia teoksia ovat muun muassa barokin ajan kirkkojen kattomaalaukset, joissa maalaus ikään kuin sulautuu rakennuksen arkkitehtuuriin ja jatkaa sitä. Tyypillisesti illusionistiset kattofreskot tehostavat perspektiiviä ja saavat katsojassa aikaan tunteen todellista laajemmasta tilasta. Myös optisiin illuusioihin perustuva Op-taide on luonteeltaan illusionistista.


title: Anders Johan Nygren

text: Anders Johan Nygren (19. maaliskuuta 1869 Vassor, Koivulahti – 15. toukokuuta 1902 Vaasa) oli suomenruotsalainen kirjailija.


title: Muolaan seurakunta

text: Muolaan seurakunta (aikaisempia nimiä Äyräpää ja Pyhänristin seurakunta) oli Viipurin hiippakunnan Äyräpään rovastikuntaan kuulunut Suomen evankelis-luterilaisen kirkon seurakunta Karjalankannaksella Suomen Neuvostoliitolle luovuttamalla alueella. Se käsitti Muolaan kunnan alueen ja vuosina 1890-1934 toimineen Kyyrölän kunnan, joka lakkauttamisensa jälkeen liitettiin Muolaan kuntaan. Seurakunnan väkiluku oli kirkokonkirjojen mukaan 10 402 vuonna 1939.


title: Muolaan seurakunta

text: Muolaa oli vanhin Viipurin itäpuolinen seurakunta ja se mainitaan ensimmäisen kerran nimellä Äyräpää ("parrochia Aegrepae") vuonna 1348. Seurakunta käsitti suuren alueen Karjalankannaksen eteläosasta. Keskiajalla sen eteläosasta muodostettiin Uudenkirkon ja Kivennavan seurakunnat. Näiden seurakuntien tarkkoja perustamisvuosia ei tiedetä, mutta ne mainitaan ensimmäisen kerran vuonna 1445. Valkjärvi mainitaan Muolaan kappeliseurakuntana vuonna 1648. Heinjoen kappeliseurakunta erosi omaksi seurakunnakseen vuonna 1868, mutta käytännössä ero toteutui vasta 1889. Vuonna 1913 erotettiin Vuosalmen kylä uuteen Vuokselan seurakuntaan ja vuonna 1926 muodostettiin seurakunnan pohjoisosasta uusi seurakunta, joka otti nimekseen emäseurakunnan vanhan nimen Äyräpää.


title: Muolaan seurakunta

text: Seurakunta lakkautettiin vuoden 1949 lopulla muiden luovutetulle alueelle jääneiden seurakuntien tavoin.


title: Voittaja-näyttely

text: Voittaja-näyttely on Suomen Kennelliiton vuosittain järjestämä koiranäyttely ja Suomen suurin koiratapahtuma. Näyttelyssä jaetaan Voittaja-titteleitä kunkin rodun parhaalle urokselle ja nartulle. Lisäksi junioriluokassa voittaneet, erinomaisen laatuarvostelun saaneet koirat saavat Juniorivoittaja-tittelin. Esimerkiksi vuonna 2009 ansaittu Voittaja-titteli merkitään koiran ansioluetteloon lyhenteellä V-09. Vastaavasti Juniorivoittaja merkitään JV-09.


title: Voittaja-näyttely

text: Näyttely järjestetään yleensä joulukuussa Helsingissä. Vuonna 2009 näyttelyyn osallistui 8600 koiraa 19 eri maasta. Näyttelykilpailun lisäksi tapahtuman aikana järjestetään yleisöesityksiä, kuten agility-näytöksiä.


title: Voittaja-näyttely

text: Vuoden 2009 voittaja-näyttely televisioitiin, ja se näytettiin Urheilukanavalla kahta viikkoa myöhemmin. Vuoden 2014 näyttelystä välitettiin suora internet-lähetys junior handler -kilpailusta, ryhmäkilpailuista ja parhaan koiran valinnasta.


title: Voittaja-näyttely

text: Kuten koiranäyttelyissä yleensä, myös Voittaja-näyttelyssä valitaan koko näyttelyn paras koira, joka saa Best in Show -tittelin. Vuodesta 2005 lähtien näyttelyssä on parhaiten menestynyt FCI 9 -ryhmä, eli seura- ja kääpiökoirat. Roturyhmästä Lhasa Apso on voittanut näyttelyn peräti kolme kertaa vuosina 2012, 2011 ja 2007, ja kaikilla kerroilla koira on ollut Chic Choix-kennelistä.


title: Frans Österblom

text: Frans Österblom (16. syyskuuta 1870 Kemiö – 29. kesäkuuta 1907 Kemiö) oli suomenruotsalainen kansakoulunopettaja ja runoilija.


title: Frans Österblom

text: Österblomin vanhemmat olivat puuseppä F: M: Österblom ja Erika Lindholm. Hän kävi neljä vuotta kansakoulua ja opiskeli sitten 1887–1891 Uudenkaarlepyyn opettajaseminaarissa valmistuen kansakoulunopettajaksi. Österblom toimi vuodesta 1891 opettajana Kemiön Vestlaxin koululla. Hänet tunnetaan ennen kaikkea ruotsinkielisen kotiseutulaulun "Min hembygd" sanoittajana.


title: Frans Österblom

text: Frans Österblom kuoli tapaturmaisesti kesäkuussa 1907 salaman iskettyä hänen työhuoneensa ikkunaan. Österblomin muistokivi on pystytetty Kemiön Vestlaxin kylään.


title: Fanny Lybecker

text: Franziska Christina Lovisa (Fanny) Lybecker (25. tammikuuta 1845 Helsinki – 20. maaliskuuta 1907 Porvoo) oli suomenruotsalainen runoilija. Hän käytti myös nimimerkkejä "Fransiska", "Franziska" ja "Louise".


title: Fanny Lybecker

text: Fanny Lybeckerin vanhemmat olivat kenraalimajuri Georg Henrik Lybecker ja Lybeckerin koulun perustajana tunnettu raahelainen Sofia Lybecker.


title: Fanny Lybecker

text:
Omalla nimellä:
Nimimerkillä "Fransiska":
Nimimerkillä "Louise":


title: Michaël Llodra

text: Michaël Llodra (s. 18. toukokuuta 1980 Pariisi) on ranskalainen tennispelaaja. Parhaimmillaan hän on sijoittunut ATP-maailmanlistalla kaksinpelissä sijalle 21 toukokuussa 2011 ja nelinpelissä sijalle kolme marraskuussa 2011. Miesten nelinpelissä hän on voittanut kaksi kertaa Australian avoimet Fabrice Santoron parina ja kerran Wimbledonin Arnaud Clémentin parina. Kaiken kaikkiaan hän on voittanut viisi ATP-turnausta kaksinpelissä ja 23 ATP-turnausta nelinpelissä. Davis Cupissa hän on edustanut Ranskaa 22 maaottelussa vuosina 2002–2011.


title: Sigrid Wasastjerna

text: Sigrid Maria Wasastjerna (28. kesäkuuta 1862 Helsinki – 28. kesäkuuta 1909 Helsinki) oli suomenruotsalainen runoilija.


title: Niilo Savolainen

text: Niilo (Nils) Savolainen (19. elokuuta 1824 Nilsiä – 21. tammikuuta 1913 Otava) oli suomalainen puuseppä ja runoilija.


title: Flegon Tralleislainen

text: Flegon Tralleislainen (; 100-luku) oli antiikin kreikkalainen kirjailija ja keisari Hadrianuksen "libertus" eli vapautettu orja. Hän oli kotoisin Tralleiksesta.


title: Flegon Tralleislainen

text: Flegonin merkittävin teos oli "Olympiadit" tai "Olympian voittajat" (, "Olympionikōn kai khronikōn synagōgē"), joka oli kuusitoista kirjaa kattanut olympiadeja ja Olympian kisojen voittajia käsittelevä teos. Se kattoi ajan ensimmäisestä olympiadista olympiadiin 229, toisin sanoen vuodet 776 eaa. – 137 jaa. Teoksesta on säilynyt joitakin osia Eusebioksen teoksessa "Khronikon" sekä Fotioksella ja Georgios Synkelloksella. Fotios on ilmeisesti lainannut teoksen samannimistä mutta lyhyempää kahdeksan kirjaa käsittänyttä versiota.


title: Flegon Tralleislainen

text:
Lisäksi Flegonilta on säilynyt kaksi pienempää teosta:
"Sudan" mukaan Flegon kirjoitti myös seuraavat teokset:


title: Flegon Tralleislainen

text: Joskus Flegonin nimiin on laitettu myös seuraavat teokset:


title: Flegon

text: Flegon () on antiikin kreikkalainen nimi, joka voi viitata seuraaviin:


title: Black Star (hajuvesi)

text: Black Star on laulaja Avril Lavignen luoma hajuvesi. Tuote tuli markkinoille vuonna 2009. Hajuvesi tuoksuu hibiscus-nimiselle kukalle, tummalle suklaalle ja mustalle luumulle


title: Natriumjodaatti

text: Natriumjodaatti (NaIO) on natriumkationien ja jodaattianionien muodostama epäorgaaninen ioniyhdiste. Luonnossa natriumjodaattia tavataan Chilen salpietarin eli natriumnitraatin yhteydessä. Yhdiste on voimakas hapetin.


title: Natriumjodaatti

text: Natriumjodaattia voidaan valmistaa hapettamalla natriumjodidiliuosta elektrokemiallisesti. Natriumjodaattia voidaan tuottaa myös jodin ja kuuman natriumhydroksidiliuoksen välisellä reaktiolla. Tällöin sivutuotteena muodostuu myös natriumjodidia.


title: Natriumjodaatti

text: Chilen salpietari sisältää noin 0,2 % natriumjodaattia. Natriumjodaatti voidaan erottaa ja käyttää jodin valmistukseen. Valmistuksen ensimmäisessä vaiheessa vetysulfiitti-ionit reagoivat jodaatti-ionien kanssa, jolloin muodostuu jodidi- ja vetysulfaatti-ioneita. Jodidianionit reagoivat edelleen jodaatti-ionien kanssa, jolloin tuotteena muodostuu jodia.


title: Natriumjodaatti

text: Natriumjodaattia käytetään myös antiseptisena aineena, desinfioinnissa ja lisäaineena eläinten ruuissa.


title: Nicolas Berthelot

text: Nicolas Berthelot (s. 26. heinäkuuta 1964 Pariisi) on ranskalainen pistooliampuja ja olympiamitalisti.


title: Nicolas Berthelot

text: Olympialaisissa Berthelot on kilpaillut kahdesti, olleen neljäs vuonna 1984 ja hopealla vuonna 1988. MM-kilpailuissa hän on edustanut maataan vain vuonna 1989, ollen henkilökohtaisessa kilpailussa kuudes ja voittaen joukkuekultaa. Maailmancupissa Berthelot on saavuttanut kolme pronssia ja osallistunut kahdesti maailmancupin finaaliin.


title: Maiherperi

text: Maiherperi oli eräs muinaisen Egyptin aatelisista. Hän eli ilmeisesti Thutmosis IV:n hallituskaudella ja oli niin arvostettu henkilö, että ansaitsi kunnian tulla haudatuksi Kuninkaiden laaksoon (KV36). Maiherperin hauta löytyi vuonna 1899, löytäjä oli Victor Loret. Maiherperin haudasta on löytynyt papyrus, jossa hänet on kuvattu tummaihoisena. Tästä tiedemiehet ovat päätelleet hänen olleen nubialaista syntyperää. Maiherperin nimi tarkoittaa vaanivaa leijonaa.


title: Asteroids

text: Asteroids on Atarin kehittämä ampumapeli, joka on julkaistu vuonna kolikkopelinä. Laite käytti vektorigrafiikkaa esittävää näyttötekniikkaa. Ääni- grafiikkalaitteiston on suunnitellut Howard Delman.


title: Asteroids

text: Pelin kehittäjiin kuulunut Ed Logg on saanut AIAS pioneeripalkinnon.


title: Asteroids

text: Pelissä pelaaja voi liikuttaa alustaan kaikkiin suuntiin varoen ja tuhoten samalla asteroideja. Tarkoituksena on pisteiden keruu ja elossa säilyminen mahdollisimman kauan. 10 000:n pisteen välein pelaaja saa uuden aluksen. Peli on ohi, kun pelaajalla ei enää ole aluksia käytettävänään.


title: Asteroids

text: 15-vuotias newjerseyläinen Scott Safran rikkoi marraskuussa 1982 "Asteroidsin" maailmanennätyksen saamalla pelissä 41 336 440 pistettä.


title: Asteroids

text: "Blasteroids" on eräs "Asteroids"-pelin jatko-osista.


title: Sangihenriippukaija

text: Sangihenriippukaija ("Loriculus catamene") on Indonesiassa kotoperäisenä esiintyvä kaijalaji, joka kuuluu riippukaijojen sukuun. Se elää vain Sangihen saaristossa Sulawesin koillispuolella. Lajin holotyypin kuvaili Hermann Schlegel Isolta Sangihelta 1873.


title: Srilankanriippukaija

text: Srilankanriippukaija ("Loriculus beryllinus") on Sri Lankan kotoperäinen kaija. Lajin holotyypin kuvaili Johann Reinhold Forster Sri Lankasta 1781.


title: Viherriippukaija

text: Viherriippukaija ("Loriculus exilis") on Indonesian Sulawesin kotoperäinen kaija. Lajin holotyypin kuvaili Hermann Schlegel Tulabulosta Sulawesista 1866.


title: Olympus E-620

text: Olympus E-620 on Olympuksen Four Thirds -kiinnitystä tukeva järjestelmäkamera, johon on yhdistetty E-420:n pieni koko, E-520:n kuvanvakaaja ja E-30:n useita ominaisuuksia. Näitä ovat esimerkiksi uusi 12,3 Megapikselin kenno, suurempi etsin, kääntyvä nestekidenäyttö ja uusi AF-anturi.


title: Olympus E-620

text: Olympus markkinoi E-620 kameraa maailman pienimpänä järjestelmäkamerana, jossa on sisäänrakennettu kuvanvakain. Kamerarungon ulkomitat ovat 130 mm × 94 mm × 60 mm, ja se painaa 475 grammaa, 533 grammaa akun ja muistikortin kanssa.


title: Olympus E-620

text: Kuten muissa, myös tässä Four Thirds -kamerassa polttovälikerroin on 2,0 eli 50 mm:n Four Thirds -objektiivi vastaa 35 mm:n kameran 100 mm:n objektiivia.


title: Olympus E-620

text: Pelkän kamerarungon lisäksi E-620 on tarjolla kolmen eri objektiivipakkauksen kanssa:


title: Olympus E-620

text: Toisin kuin E-420 ja E-520 -malleissa, tähän voi liittää HLD-5 tehoakkukahvan. E-620:lle on tehty myös PT-E06-sukelluskotelo, joka on vesitiivis 40 metriin.


title: Harmaa-aratti

text: Harmaa-aratti ("Psilopsiagon aymara") on eteläamerikkalainen papukaija. See elinympäristö käsittää Bolivian pohjois- ja keskiosat sekä Argentiinan luoteisosia. Lajin holotyypin kuvaili Alcide d'Orbigny Sicasicasta, La Pazin eteläpuolelta Boliviasta 1862.


title: Täydelliset naiset (2. tuotantokausi)

text: Täydellisten naisten toista tuotantokautta alettiin esittää Yhdysvalloissa 25. syyskuuta 2005 ja se jatkui 21. toukokuuta 2006 saakka. Kausi koostuu 24 jaksosta, joihin sisältyy myös kaksiosainen kauden päätösjakso. Sarjan kertojana jatkaa ensimmäisellä tuotantokaudella itsemurhan tehnyt Mary Alice Young, joka johdattaa katsojat vanhojen ystäviensä ja Wisteria Lanen asukkaiden Susan Mayerin, Lynette Scavon, Bree Van de Kampin, Gabrielle Solisin ja Edie Brittin elämiin. Kauden mysteeri koskee naapuruston uutta asukasta Betty Applewhitea ja tämän perhettä.


title: Täydelliset naiset (2. tuotantokausi)

text: "Täydellisten naisten" toista tuotantokautta esitettiin Yhdysvalloissa ensimmäisen kauden tapaan sunnuntai-iltaisin kello 21.00 ABC:llä ja Suomessa Nelosella maanantai-iltaisin kello 21.00. 24 tavallisen jakson lisäksi Yhdysvalloissa esitettiin kaksi erikoisjaksoa, joissa kerrattiin kauden tapahtumia ja pohjustettiin tulevaa kauden päätöstä. Jaksot esitettiin 1. tammikuuta ja 23. huhtikuuta 2006.


title: Täydelliset naiset (2. tuotantokausi)

text: Sarja jatkoi korkeiden katsojalukujen keräämistä toisella kaudella. Tuotantokausi keräsi keskimäärin 22,2 miljoonaa katsojaa jaksoa kohden ja se oli Yhdysvaltain television neljänneksi katsotuin televisiosarja kaudella 2005–06. 4. syyskuuta 2006 kauden aloitusjaksoa seurasi Suomessa 422 000 katsojaa ja se oli Lostin jälkeen kanavan toiseksi katsotuin ohjelma.


title: Täydelliset naiset (2. tuotantokausi)

text: Kausi julkaistiin DVD:nä Suomessa 20. huhtikuuta 2007.


title: Täydelliset naiset (2. tuotantokausi)

text: Marc Cherry, Tom Spezialy ja Michael Edelstein palasivat kaudelle sarjan vastaavina tuottajina. Käsikirjoittaja Kevin Murphy palasi myös sarjan pariin yhdessä George W. Perkinsin, Chris Blackin, Joey Murphyn ja John Pardeen kanssa.


title: Täydelliset naiset (2. tuotantokausi)

text: Tällä kaudella Cherry jätti suurimman osan jaksojen kirjoittamisesta muille tuotantotiimin jäsenille. Sarjan vastaavana tuottajan toiminut Edelstein jätti sarjan kauden puolivälissä. Hän perusteli päätöstä sanomalla, että hän haluaa kokeilla jotain uutta. Myös toinen tuottaja Spezialy jätti sarjan kauden aikana.


title: Täydelliset naiset (2. tuotantokausi)

text: Colonial Street, jossa Wisteria Lanen lavasteet sijaitsevat, koki muutoksia toisen kauden tuotannon aikana. Umpikuja, joka tunnettiin nimellä ”Circle Drive” uudistettiin rajusti. Aikaisemmin ”Circle Drivella” näkyi kirkon julkisivu (tuttu myös "Murhasta tuli totta" -sarjasta), jonka korvasi kuitenkin Edie Brittin toinen koti ja Colonial Mansion -rakennus tuhottiin ja korvattiin sarjan puistolla.


title: Täydelliset naiset (2. tuotantokausi)

text: Cherry on sittemmin sanonut katuvansa suurinta osaa sarjan toisesta kaudesta ja, että ABC:n tilaama ylimääräinen jakso pakotti sarjantekijät työskentelemään nopeutetulla aikataululla. Näyttelijä Teri Hatcher mainitsi toisen kauden kuvausten aikana olleista tuotanto-ongelmista, mukaan lukien epätäydelliset ja viivästyneet käsikirjoitukset. Hatcher ja toiset sarjan näyttelijät Marcia Cross, James Denton ja Felicity Huffman ilmaisivat kaikki huolensa sarjan laadun huononemisesta.


title: Täydelliset naiset (2. tuotantokausi)

text: "Täydelliset naiset" sai toisella kaudellaan yhteensä seitsemän Emmy-ehdokkuutta, mukaan lukien parhaan komediasarjan naissivuosan ehdokkuuden (Alfre Woodard roolistaan Betty Applewhitena) sekä parhaan komediasarjassa vierailevan naisnäyttelijän ehdokkuuden (Shirley Knight roolistaan Phyllis Van de Kampina). Sarja ei kuitenkaan voittanut yhtään Emmy-palkintoa. Siitä huolimatta sarja voitti toisena peräkkäisenä vuonna Golden Globe -palkinnon parhaasta musikaali- tai komediasarjasta. Sarjan pääosia esittävät naiset – Teri Hatcher, Felicity Huffman, Marcia Cross ja Eva Longoria – saivat ehdokkuudet parhaan musikaali- tai komediasarjan naispääosasta, mutta yksikään ei voittanut palkintoa. Kausi voitti myös kaikki ehdokkuutensa Screen Actors Guild Awards -gaalassa. Felicity Huffman voitti palkinnon parhaasta naisnäyttelijästä komediasarjassa roolistaan Lynette Scavona ja koko näyttelijäkaarti voitti parhaan komediasarjan näyttelijäkokoonpanon palkinnon toisena peräkkäisenä vuonna.


title: Täydelliset naiset (2. tuotantokausi)

text: Muita keskeisiä henkilöitä:


title: Täydelliset naiset (2. tuotantokausi)

text: Vierailevia tähtiä:Buena Vista Entertainment julkaisi sarjan toisen tuotantokauden DVD:llä Yhdysvalloissa 29. elokuuta 2006, kun kaikki jaksot oli esitetty televisiossa. Kuusi dvd-levyä sisältävä boxi sisältää kaikki kauden jaksot ja lisäksi bonus-materiaalia kuten pilalle menneitä kohtauksia, kaksi esittämätöntä tarinaa, poistettuja kohtauksia sekä muuta kuvauksiin liittyvää materiaalia. Kausi on saatavilla Yhdysvalloissa myös iTunes Storessa kokonaisena kautena sekä yksittäisinä jaksoina.


title: Ohansk

text: Ohansk () on kaupunki Permin aluepiirissä Venäjällä. Se sijaitsee Kaman muodostaman Votkinskin tekojärven rannalla 119 kilometriä Permistä lounaaseen. Kaupunki on Ohanskin piirin keskus. Asukkaita on 7 600 henkeä (vuonna 2009).


title: Ohansk

text: Paikalla sijainnut Ohanskojen kylä mainitaan ensimmäisen kerran vuonna 1547. Vuonna 1781 siitä tuli kaupunki ja Permin lääniin kuuluneen kihlakunnan keskus. Asukkaat harjoittivat maanviljelyä, jokiliikennettä ja kalastusta.


title: Ohansk

text: Nykyään Ohanskissa toimii ompelimo, elintarviketeollisuutta, sahalaitos ja maatalousyritys. Kaupungissa on kotiseutumuseo ja biologian tutkimusasema.


title: Ylänköaratti

text: Ylänköaratti ("Psilopsiagon aurifrons") on eteläamerikkalainen papukaijalaji. Sen esiintymisalue käsittää mantereen länsiosaa Perussa, Boliviassa, Chilessä ja Argentiinan luoteiskolkassa. Lajin holotyypin kuvaili René-Primevère Lesson Perusta vuonna 1830.


title: Otšor

text: Otšor () on kaupunki Permin aluepiirissä Venäjällä. Se sijaitsee Kaman sivujoen Otšorin varrella 125 kilometriä Permistä länteen. Kaupunki on Otšorin piirin keskus. Asukkaita on 15 100 henkeä (vuonna 2009).


title: Otšor

text:
Paikkakunta on syntynyt vuonna 1759 perustetun Stroganovien rautatehtaan yhteyteen. Kaupunginoikeudet se sai vuonna 1950. Nykyään Otšorissa on metalli-, puunjalostus- ja elintarviketeollisuutta.
Venäjän liittovaltiollinen maahanmuuttovirasto on sijoittanut paikkakunnalle maan ainoan turvapaikanhakijoiden vastaanottokeskuksen.


title: Markku Lepistö

text: Markku Lepistö (s. joulukuussa 1963 Kuortane) on suomalainen harmonikkataiteilija, säveltäjä ja sovittaja. Hänen soitannollinen ura alkoi syksyllä 1969 ja ensimmäisinä opettajina olivat pelimannit Kuortaneen Salmen kylässä.


title: Markku Lepistö

text: Etelä-Pohjanmaan musiikkiopistosta valmistumisen jälkeen Lepistö opiskeli 1982–1983 Oriveden Opiston musiikkilinjalla. Vuonna 1983 hänet valittiin vastaperustetun Sibelius-Akatemian kansanmusiikin koulutusohjelman ensimmäisten opiskelijoiden joukkoon ja hän valmistui musiikin maisteriksi vuonna 1990 pääsoittiminaan yksi-, kaksi- ja viisiriviset harmonikat.


title: Markku Lepistö

text: Urallaan Lepistö on musisoinut lukuisissa yhtyeissä, jotka ovat edustaneet suomalaisen nykykansanmusiikin kärkeä: mm. Värttinä, Doina Klezmer, duo Lepistö&Lehti, duo Hakala & Lepistö, Progmatics, Pirnales ja Markku Lepistö Company. Yhtyeiden albumeita on julkaistu noin 15 kpl ja kaikkiaan Lepistön musisointia voi löytää yli 30 äänitteeltä.


title: Markku Lepistö

text: Doina Klezmer –yhtyeen Nomada-albumi oli Teosto-palkinnon ehdokkaana vuonna 2004 ja Lepistö&Lehti –duon albumi Helsinki niin ikään Teosto-palkinnon ehdokkaana vuonna 2008.


title: Markku Lepistö

text: Yhtyelevyjen lisäksi Lepistö on julkaissut kolme sooloalbumia: Silta (2002), Polku (2006) ja Tupasoitto (2009). Lisäksi hän on julkaissut kaksi eteläpohjalaista harmonikkamusiikkia sisältävää nuottikirjaa: Sitähä voi inspiroira (1999) ja Tauno Krossin nuottikirja (2009).


title: Markku Lepistö

text: Lepistöllä on taiteen tohtorintutkinto musiikissa.


title: Clarins

text: Clarins on ranskalainen kosmetiikkayritys, jonka tarina on saanut alkunsa vuonna 1954, kun Jacques Courtin-Clarins avasi ensimmäisen Clarins-hoitolan. Suorittaessaan lääketieteen opintojaan Jacques Courtin oli havainnut, että naiset olivat yhtä kiinnostuneita kauneudestaan kuin terveydestään. Hän ajatteli, että naisen mittapuun mukaan "näyttää kauniilta ja tuntea itsensä kauniiksi on yhtä kuin olla olemassa". Tähän vakaumukseensa pohjautuen Courtin avasi ensimmäisen hoitolansa.


title: Clarins

text: Vuonna 1978 Courtin ja hänen kaksi poikaansa lisäsivät yhtiön nimen sukunimeensä.


title: Clarins

text: Hoitolaa seurasi ensimmäinen Clarins-laboratorio, jossa syntyivät varhaisimmat Clarins-tuotteet: kasviraaka-aineisiin pohjautuvat eteeriset öljyt. 1970-luvun alkupuolella Clarins aloitti tuotteidensa myynnin kansainvälisesti. Ensimmäinen Clarins-tytäryhtiö perustettiin Yhdysvalloissa tammikuussa 1981.


title: Clarins

text: Clarins valmistaa useita kauneuden- ja ihonhoitotuotteita, jotka on tarkoitettu eri ikäisille naisille ja miehille. Clarins-tuotteita myydään 150 eri maassa yli 19 000 myyntipisteessä, ja yrityksellä on noin 6 100 työntekijää.


title: Clarins

text: Vuonna 2008 perustajan pojat ostivat yhtiön koko osakekannan itselleen. Silloin sen arvo oli 2.3 miljardia ja liikevaihto miljardi euroa.


title: Clarins

text: Clarins on yhä perustajasuvun hallussa, ja Clarinsin hallituksen puheenjohtajana on toiminut vuodesta 2000 yrityksen perustajan poika Christian Courtin-Clarins.


title: Clarins

text: Suomessa Clarinsin tuotteiden maahantuojana toimii Berner Oy.


title: Teologian ylioppilaiden tiedekuntayhdistys

text: Teologian Ylioppilaiden Tiedekuntayhdistys (TYT) on Helsingin yliopiston teologian opiskelijoiden ainejärjestö. Se on Suomen vanhin ainejärjestö ja myös vanhin suomen kieleen sitoutunut ylioppilasjärjestö.


text: Teologian Ylioppilaiden Tiedekuntayhdistys mainitaan ensimmäisen kerran Jumaluusoppineiden ylioppilastiedekuntana keisari Nikolai I:n antamissa yliopistostatuuteissa vuodelta 1852. Vuoden 1852 statuuteissa, osana ylioppilaiden valvonnan kiristämistä, vanhat osakunnat lakkautettiin ja niiden tilalle perustettiin vuoden 1853 alussa tiedekuntakohtaiset yhdistykset. Osakuntien uudelleenperustaminen sallittiin jo 1860-luvulla, ja muiden tiedekuntayhdistysten toiminta hiipui. Teologinen tiedekuntayhdistys sen sijaan jatkoi aktiivista toimintaansa. Tähän vaikutti tuon ajan uskontokriittinen ilmapiiri yliopistomaailmassa, teologien sosiaalinen tausta sekä muusta ylioppilaselämästä erkaneva tapakulttuuri.


text: TYT valitsi suomen kielen yhdistyksensä pääkieleksi 1853, ensimmäisenä tuolloin ruotsinkielisessä Helsingin yliopistossa. Nouseva säätykierto oli autonomian kautena suhteellisesti tarkastellen voimakkainta teologisessa tiedekunnassa, ja tämän vuoksi TYT:n oppilasaines oli yliopiston alaluokkaisinta. Nouseva säätykierto toi luterilaiseen papistoon jatkuvasti uutta ainesta, koulutielle päässeitä, mutta fyysiseen työntekoon ja kansan tapakulttuuriin kasvaneita poikia, talonpoikien, torppareiden ja työläisten lapsia. Nämä sääty-yhteiskunnan alempien luokkien lapset toivat yliopistoon myös äidinkielensä, minkä seurauksena luterilainen papisto, ensimmäisenä akateemisesti koulutettuna ammattiryhmänä, suomenkielistyi ja fennomanisoitui.


text: Autonomian jälkikauden TYT:ssä tapahtuivat ne yhteiskunnan modernisaatioita vastustavat kannanmäärittelyt, joita sittemmin pitkän aikaa pidettiin kristityn tunnusmerkkeinä. Tanssi, kortinpeluu, kirkkokonsertit, baletti, realistinen kirjallisuus ja huvielämä naamiaisineen - kaikki nämä tulkittiin kristityille sopimattomiksi. TYT:ssä 1880-luvulla koetun raittiusherätyksen seurauksena papiston aiempi kohtuukäyttöä korostava suhtautuminen alkoholiin muuttui. Oikean kristityn ja oikean uskon tunnusmerkiksi tuli absolutismi.


text: Suurlakon vaiheilla TYT:ssä tapahtui sukupolvimuutos: fundamentalistis-tyyppinen säilyttäjäsukupolvi vaihtui yhteiskunnallisen avautumisen sukupolveksi, jonka yksi keskeisiä kiinnostuksenkohteita oli työväenkysymys. Tämä vaihe päättyi sisällissotaan, jonka jälkeen mm. tiedekunnan opiskelijamäärä romahti noin puoleen sotaa edeltäneestä tasosta.


text: Nyky-TYT:n kanssakäyminen teologisen tiedekunnan kanssa on tiivistä. Tiedekuntayhdistys oli alkuvaiheessaan osa teologista tiedekuntaa ja sen jäseniä olivat niin ylioppilaat kuin opettajakuntakin. Yliopiston ja yhdistyksen sääntöjen useamman kerran muuttuessa tätä virallista asemaa yhdistyksellä ei enää ole. Siitä onkin kehittynyt teologian alan ainejärjestö, joka ylioppilaiden etujärjestönä on aktiivisesti myös valvonut jäsenistönsä etuja eri hallintoelimissä, ammattijärjestöissä ja esim. kesäharjoittelun palkkauskysymyksissä.


text: TYT järjestää toimintaa monialaisesti. Ylioppilastoiminnassa tavallisten erilaisten juhlien lisäksi TYT järjestää muun muassa hengellisiä tapahtumia, koulutustilaisuuksia, vierailuja sekä kulttuuritapahtumia.


text: TYT julkaisee "Kyyhkynen"-nimistä lehteä. Kyyhkynen on Suomen vanhin opiskelijalehti, sitä on toimitettu vuodesta 1853. Ensimmäiset sata vuotta lehteä julkaistiin käsin kirjoitettuina kopioina. Lehti lähetetään kaikkiin Suomen seurakuntiin.


text: Yhdistyksen jäsenistä vaaleilla valittu 20-jäseninen toverineuvosto käyttää ylintä päätösvaltaa. Hallitus käyttää hallinto- ja toimeenpanovaltaa. Hallituksen puheenjohtaja on myös yhdistyksen puheenjohtajana. Yhdistyksellä on vuoden 1852 statuutien perintönä kuraattori, joka valvoo järjestön toimintaa sekä johtaa puhetta toverineuvoston kokouksissa, ja inspehtori, joka ratkoo yhdistyksen riita-asiat sekä johtaa puhetta yleiskokouksessa.


title: Mauritiuksensinikyyhky

text: Mauritiuksensinikyyhky ("Alectroenas nitidissima") oli Mauritiuksella elänyt kyyhkylintu, joka kuoli sukupuuttoon 1820- tai 1830-luvulla. Viimeinen pyydystetty yksilö on vuodelta 1826. Museoissa on säilynyt kolme nahkaa. Lajin holotyypin kuvaili Giovanni Antonio Scopoli vuonna 1786.


title: Tšernuška

text: Tšernuška () on kaupunki Permin aluepiirissä Venäjällä. Se sijaitsee Kazanin ja Jekaterinburgin välisen rautatien varrella 231 kilometriä Permistä etelään. Kaupunki on Tšernuškan piirin keskus. Asukkaita on 36 300 henkeä (vuonna 2009).


title: Tšernuška

text: Tšernuška sai kaupunginoikeudet vuonna 1977. Nykyään siellä on elintarvike-, metalli- ja rakennustarviketeollisuutta. Seudulla harjoitetaan öljynporausta. Kaupungissa toimii kotiseutumuseo.


title: Komoriensinikyyhky

text: Komoriensinikyyhky ("Alectroenas sganzini") on Intian valtamerellä sijaitsevilla Aldabralla ja Komorien saariryhmään kuuluvilla Ngazidjalla, Ndzuanilla ja Maorella elävä kyyhkylintu. Lajista tunnetaan kaksi alalajia. Sen holotyypin kuvaili Charles Lucien Bonaparte Komoreilta 1854.


title: Gatineau (yritys)

text: Gatineau on ranskalainen ihonhoitotuotteita valmistava yritys. Gatineaun on perustanut ranskalainen kosmetologi, manikyristi, kiropraktikko ja fysioterapeutti Jeanne Gatineau. Hän avasi ensimmäisen Gatineau-hoitolan Pariisiin, Boulevard Haussmannille vuonna 1932. Ensimmäiset omat kosmetiikkatuotteensa Gatineau toi myyntiin vuonna 1941.


title: Gatineau (yritys)

text: Muutamassa vuodessa Gatineau laajensi tuotevalikoimaansa. Tuotteiden ja hoitoloiden lisäksi Gatineau avasi vuonna 1950 Pariisiin oman kosmetologikoulunsa. Myöhemmin hän avasi kouluja myös Milanoon, Casablancaan ja Antwerpeniin.


title: Gatineau (yritys)

text: Vuonna 1956 71-vuotias Gatineau luovutti yhtiönsä sekä kosmetologikoulun johdon tyttärelleen. 1979 yhdysvaltalainen kosmetiikkayritys Revlon osti Gatineau-konsernin.


title: Gatineau (yritys)

text: Ensimmäiset Gatineau-tuotteet tulivat Suomeen vuonna 1984. Tuotteiden maahantuojana on Berner Oy.


title: Madagaskarinsinikyyhky

text: Madagaskarinsinikyyhky ("Alectroenas madagascariensis") on Madagaskarin itä- ja pohjoisosissa elävä saaren kotoperäinen kyyhkylintu. Sen holotyypin kuvaili Carl von Linné 1766.


title: Vereštšagino

text: Vereštšagino () on kaupunki Permin aluepiirissä Venäjällä. Se sijaitsee Permin ja Kirovin välisen rautatien varella 142 kilometriä Permistä länteen. Kaupunki on Vereštšaginon piirin keskus. Asukkaita on 22 800 henkeä (vuonna 2009).


title: Vereštšagino

text: Paikkakunta on syntynyt 1800-luvun lopulla rautatien rakentamisen yhteydessä. Vuonna 1915 se sai nimen "Vereštšagino" taidemaalari Vasili Vereštšaginin mukaan. Vuonna 1942 Vereštšaginosta tuli kaupunki. Nykyään siellä on rautatieliikenneyrityksiä, elintarviketeollisuutta ja trikootehdas.


title: Grace Metalious

text: Grace Metalious synt. Marie Grace de Repentigny (8. syyskuuta 1924 Manchester, New Hampshire – 25. helmikuuta 1964) oli yhdysvaltalainen kirjailija, jonka myyntimenestykseen "Kaupunki nimeltä Peyton Place" perustuu televisiosarja "Peyton Place".


title: Grace Metalious

text: Metalious valmistui Manchester Central High Schoolista 1942 ja avioitui seuraavana vuonna George Metaliousin kanssa. Sodan jälkeen George Metalious opiskeli sodassa palvelleille tarkoitetun tuen turvin, ja valmistuttuaan New Hampshiren yliopistosta hän vastaanotti rehtorin viran Gilmantonin kylässä New Hampshiressa. Gilmantonin on sanottu olevan sen kaupungin esikuva, johon Metalious sijoitti vuonna 1956 julkaistun romaaninsa "Kaupunki nimeltä Peyton Place" tapahtumat. Kirja oli myyntimenestys, ja se oli yli vuoden "The New York Timesin" myydyimpien kirjojen listalla. Vuonna 1957 kirjasta tehtiin elokuvaversio "Peyton Place – vihan tyyssija" ja myöhemmin televisiosarja "Peyton Place". Metalious kirjoitti kirjalle myös jatko-osan "Paluu Peyton Placeen".


title: Grace Metalious

text: Metalious kuoli 39-vuotiaana alkoholin aiheuttamaan maksakirroosiin.


title: Täydelliset naiset (3. tuotantokausi)

text: Täydellisten naisten kolmatta tuotantokautta alettiin esittää Yhdysvalloissa 24. syyskuuta 2006 ja se jatkui 20. toukokuuta 2007 saakka. Kausi koostuu 23 jaksosta. Tuotantokauden pääosassa ovat jälleen Wisteria Lanen asukkaat Susan Mayer, Lynette Scavo, Bree Hodge, Gabrielle Solis ja Edie Britt. Mary Alice Young jatkaa sarjan kertojana, paitsi jaksossa ”Pokerinaamat” ("My Husband, the Pig"), jossa kertojana toimii Rex Van de Kamp. Tämän kauden mysteeri koskee Breen uutta aviomiestä Orson Hodgea.


title: Täydelliset naiset (3. tuotantokausi)

text: "Täydellisten naisten" kolmatta tuotantokautta esitettiin edellisten kausien tapaan ABC:llä sunnuntai-iltaisin kello 21.00. Suomessa Nelosella kauden esittäminen aloitettiin maanantaina 17. syyskuuta 2007 kello 21.00. Tavallisten jaksojen lisäksi Yhdysvalloissa esitettiin kaksi erikoisjaksoa, joissa pohjustettiin kauden tapahtumia. Jaksot esitettiin 3. syyskuuta 2006 ja 1. huhtikuuta 2007.


title: Täydelliset naiset (3. tuotantokausi)

text: Sarjan katsojaluvut laskivat huomattavasti kolmannen kauden aikana, sillä lähes neljännes katsojista katosi kauden aikana. Katsojakadosta huolimatta sarja pysyi kymmenen katsotuimman ohjelman joukossa. Tuotantokausi keräsi keskimäärin 17,5 miljoonaa katsojaa jaksoa kohden.


title: Täydelliset naiset (3. tuotantokausi)

text: Kausi julkaistiin DVD:nä Suomessa 7. maaliskuuta 2008.


title: Täydelliset naiset (3. tuotantokausi)

text: Kolmannella kaudella Marc Cherry palasi sarjan pyörittäjäksi ja vastaavaksi tuottajaksi. Hän alkoi jälleen myös kirjoittaa jaksoja. Michael Edelstein ja Tom Spezialy – jotka työskentelivät vastaavina tuottajina ensimmäisellä ja toisella kaudella – eivät palanneet enää kolmannelle kaudelle. Heidät korvasi Kevin Murphy ja Georhe W. Perkins, jotka olivat aikaisemminkin toimineet sarjan tuottajina. Myös John Pardee, Joey Murphy, ja Chris Black jatkoivat myös sarjan tuottamista.


title: Täydelliset naiset (3. tuotantokausi)

text:
Muita keskeisiä henkilöitä:
Vierailevia tähtiä:


title: Seychelliensinikyyhky

text: Seychelliensinikyyhky ("Alectroenas pulcherrima") on Intian valtamerellä sijaitsevan Seychellien saariryhmän Praslinilla, Felicitéllä, Silhouettella, Frigatella, Mariannella ja Mahélla elävä kyyhkylintu. Sen holotyypin kuvaili Giovanni Antonio Scopoli Seychelleiltä 1786.


title: Magnus Forsström

text: Magnus (Mauno) Ernfrid Forsström (26. lokakuuta 1831 Mäntyharju – 25. marraskuuta 1903 Lepola, Pudasjärvi) oli suomalainen metsänhoitaja ja suomeksi sekä ruotsiksi kirjoittanut kirjailija.


title: Magnus Forsström

text: Forsströmin vanhemmat olivat Heinolan kihlakunnan kruununvouti, hovineuvos Karl Magnus Forsström ja Agata Serafia Stiervald. Hänen veljensä oli laamanni Karl Ferdinand Forsström. Magnus Forsström kävi Porvoon lukiota ja pääsi ylioppilaaksi 1849. Forsström valmistui filosofian kandidaatiksi 1856 ja maisteriksi 1857. Hän lähti 1858 opiskelemaan Tukholman metsäinstituuttiin ja suoritti 1859 metsänhoitajan ja metsäkonduktöörin tutkinnot. Forsström toimi Iin tarkastuspiirin vt. ylimetsänhoitajana vuodesta 1859 ja vakinaisena ylimetsänhoitajana vuodesta 1863. Hän sai hovineuvoksen arvon 1897 ja kamarineuvoksen arvon 1899.


title: Magnus Forsström

text: Forsström oli naimisissa vuodesta 1866 Margareta Lievosen kanssa.


title: Ptolemaios Khennos

text: Ptolemaios Khennos (100-luku) oli antiikin kreikkalainen grammaatikko. Hän toimi Aleksandriassa ja eli Trajanuksen ja Hadrianuksen aikana.


title: Ptolemaios Khennos

text: "Sudan" mukaan Ptolemaios kirjoitti historiallisen näytelmän nimeltä "Sfinksi", 24 kirjaa käsittäneen eeppisen runoelman nimeltä "Anthomeros", sekä teoksen "Hämmästyttävä kertomus". Näistä kaksi ensin mainittua ovat kadonneet. Viimeksi mainittu on todennäköisesti sama kuin kuusi kirjaa käsittävä teos "Uusi kertomus", jonka Fotios on laittanut Ptolemaios Hefaistionin nimiin. Teoksesta on säilynyt yhteenveto Fotioksen teoksessa "Bibliothēkē". Teos sisälsi kirjavan joukon kaikenlaisia legendoja ja taruja, jotka sijoittuvat sekä myyttiseen että historialliseen aikaan. Fotios huomautti sarkastisesti sen herkkäuskoisesta tekijästä, että tämä yrittää jopa löytää selityksiä kirjansa sisältämille ihmeellisille jutuille.


title: Ptolemaios Khennos

text: Joskus Ptolemaios on yhdistetty henkilöön, joka esiintyy arabiankielisissä teksteissä nimellä Ptolemaios el-Garib, ja joka kirjoitti Aristoteleen elämästä ja teoksista. Nykyisin tutkijat eivät kuitenkaan enää hyväksy tätä.


title: Kataisk

text: Kataisk () on kaupunki Kurganin alueella Venäjällä. Se sijaitsee Obin vesistöön kuuluvan Iset-joen varrella 214 kilometriä Kurganista luoteeseen. Kaupunki on Kataiskin piirin keskus. Sen kautta kulkee Jekaterinburgin ja Kurganin välinen rautatie. Asukkaita on 14 400 henkeä (vuonna 2009).


title: Kataisk

text: Vuonna 1655 venäläiset rakensivat Kataiskiin linnoituksen suojaksi paimentolaisten hyökkäyksiltä. 1700–1800-luvuilla sen kautta kulki tärkein Siperian kauppareitti. 1800-luvulla ja 1900-luvun alussa Kataisk oli huomattava viljantuotannon keskus. Toisen maailmansodan aikana sinne evakuoitiin Melitopolin pumpputehdas. Kaupunginoikeudet Kataisk sai vuonna 1944.


title: Kataisk

text: Nykyään Kataisk on maatalousalueen keskus, jossa on pumpputehdas sekä rakennustarvike- ja elintarviketeollisuutta.


title: Kurtamyš

text: Kurtamyš () on kaupunki Kurganin alueella Venäjällä. Se sijaitsee Tobolin sivujoen Kurtamyšin varrella 90 kilometriä Kurganista lounaaseen. Kaupunki on Kurtamyšin piirin keskus. Asukkaita on 17 800 henkeä (vuonna 2009).


title: Kurtamyš

text: Paikkakunta mainitaan ensimmäisen kerran vuonna 1745. Vuonna 1956 siitä tuli kaupunki. Nykyään Kurtamyš on maatalousalueen keskus, jossa on mm. puunjalostus- ja elintarviketeollisuutta.


title: Carl Ferdinand Nordlund

text: Carl (Karl) Ferdinand Nordlund (6. joulukuuta 1820 Luvia – 6. marraskuuta 1905 Porvoo) oli suomalainen rehtori ja kirjailija joka käytti nimimerkkejä "K. Pohjanen" ja "vanha koulumies".


title: Carl Ferdinand Nordlund

text: Nordlundin vanhemmat olivat Luvian kappalainen Isak Nordlund ja Albertina Helena Törnroth. Hän kävi Porin triviaalikoulua ja Turun lukiota päästen ylioppilaaksi 1838. Nordlund valmistui filosofian kandidaatiksi 1843 ja maisteriksi 1844. Hän toimi Turun yläalkeiskoulun vt. kollegana 1843 ja Uudenkaupungin ala-alkeiskoulun vt. rehtorina 1844–1845. Nordlund oli Porin yläalkeiskoulun ja myöhemmin Porin lyseon 1. kollega vuodesta 1845, konrehtori vuodesta 1847 sekä rehtori 1870–1882.


title: Carl Ferdinand Nordlund

text: Nordlund oli naimisissa vuosina 1852–1901 Johanna Elisabet von Schantzin (k. 1901) kanssa. Heidän tyttärensä oli taidemaalari ja piirustuksenopettaja Elin Nordlund.


title: Makušino

text: Makušino () on kaupunki Kurganin alueella Venäjällä. Se sijaitsee Kurganin ja Petropavlovskin välisen rautatien varrella 131 kilometriä Kurganista itään. Kaupunki on Makušinon piirin keskus. Asukkaita on 9 600 henkeä (vuonna 2009).


title: Makušino

text: Paikkakunta on perustettu vuonna 1797. Vuonna 1963 siitä tuli kaupunki. Nykyään Makušino on maatalousalueen keskus, jossa toimii mm. konepaja.


title: Petuhovo

text: Petuhovo () on kaupunki Kurganin alueella Venäjällä. Se sijaitsee Kurganin ja Petropavlovskin välisen rautatien varrella 178 kilometriä Kurganista kaakkoon. Kaupunki on Petuhovon piirin keskus. Asukkaita on 11 400 henkeä (vuonna 2009).


title: Petuhovo

text: Paikkakunta on saanut alkunsa vuonna 1892 rakennetusta Siperian radan asemataajamasta. Myöhemmin siihen liitettiin vuonna 1779 perustettu Judinon kylä. Vuonna 1944 Petuhovosta tuli kaupunki. Nykyään se on maatalousalueen keskus, jossa toimii mm. konepaja ja ratapiiri.


title: Fête de la Musique

text: Fête de la Musique -tapahtumaa (suomeksi musiikin juhla) vietetään ympäri maailmaa kesäkuun 21. päivän iltana ja sitä seuraavan aamuyön tunteina. Kyseinen päivämäärä osuu pohjoisella pallonpuoliskolla useimmiten samaan aikaan kesäpäivänseisauksen kanssa. Fête de la Musiqueta vietetään nykyään noin sadassa eri maassa. Tämä suosittu tapahtuma on myös otettu osaksi monien kesäpäivänseisauksen aikaan järjestettävien musiikkifestivaalien ohjelmaa eri puolilla maailmaa.


title: Fête de la Musique

text: Juhla tunnetaan myös englanninkielisellä nimellä World Music Day (maailman musiikkipäivä, Suomessa nimellä Kansainvälinen nykymusiikin festivaali), joskin ranskankielistä nimeä käytetään yhtä usein eräissä englannin- tai saksankielisissä maissa. Nimeä voidaan käyttää rinnakkain Make Music! -nimityksen kanssa, jonka suora käännös ranskaksi on Faites de la musique! (tehkää musiikkia!), jossa faites ääntyy samalla tavoin kuin fête. Joissakin maissa käytetään myös suoraan käännettyjä nimityksiä kuten Fiesta de la Música (espanjaksi), Festa della Musica (italiaksi), Święto Muzyki (puolaksi), Praznic Musike (bosniaksi) tai Dünya Müzik Günü (turkiksi). Nimen lisäksi näiden tapahtumien yhteydessä käytetään usein myös graafisesti samantapaisia logoja kuin Ranskassa.


title: Fête de la Musique

text: Ensimmäisenä Fête de la Musiqueta alkoi ideoida vuonna 1976 amerikkalainen muusikko Joel Cohen, joka työskenteli silloin Radio Francen (ranskalaisen yleisradioyhtiön) France Musique -radiokanavalla. Cohen ehdotti kanavalle, että se järjestäisi ”Saturnales de la Musique” tapahtuman (”Musiikin saturnaliat”) kahden päivänseisauksen aikaan 21. kesäkuuta ja 21. joulukuuta. Hänen ajatuksenaan oli järjestää tapahtuma, jossa yhtyeet esiintyisivät kesäpäivänseisauksena eli kesäkuun 21. päivän iltana.


title: Fête de la Musique

text: Ranskan vuoden 1981 presidentinvaalien jälkeen ideaa tapahtumasta alettiin kehittää ja juhla sai Ranskassa hyväksynnän silloiselta kulttuuriministeriltä Jack Langilta. Juhla järjestettiin ensimmäisen kerran 21. kesäkuuta vuonna 1982, mutta virallisesti juhlaa vietettiin ensimmäistä kertaa 21. kesäkuuta vuonna 1983. Siitä tuli koko kansan juhla, jonka suosio kasvoi seuraavien vuosikymmenien kuluessa.


title: Fête de la Musique

text: Tämä juhla on nykyään (2009) täysin kansainvälinen. Alle 15 vuodessa se levisi 110 maahan viidellä mantereella (muualla Euroopassa alkaen vuodesta 1985) ja sitä vietetään yli 340 kaupungissa ympäri maailmaa.


title: Fête de la Musique

text: Tapahtuman ajankohdaksi valittiin kesäkuun 21. päivä, koska se osuu useimmiten samaan aikaan kesäpäivänseisauksen kanssa. Samalla se on yksi vuoden pisimmistä päivistä tai vaihtoehtoisesti lyhyimmistä öistä niiden kannalta, jotka juhlivat aamunkoittoon asti. Juhla osuu samaan aikaan sellaisten pakanallisten juhlien kanssa, joita on jo antiikin ajoista asti omistettu luonnolle tai sadonkorjuulle. Tällainen oli kesäkuun 24. päivänä vietettävä Pyhän Johanneksen juhla (Suomessa juhannus), jota Ranskassa vietettiin polttamalla suurta nuotiota läpi yön vuoden pisimpien päivien kunniaksi. Näitä keskikesän kansanjuhlia vietettiin Ranskassa aina 1990-luvulle asti, jolloin suurin osa nuotioista kiellettiin turvallisuussyistä. Tästä säädettiin myös lakeja, joiden tarkoituksena oli ehkäistä tulipaloja ympäristönsuojelualueilla tai alueilla, joilla veden käyttöä on kesäaikaan rajoitettu.


title: Fête de la Musique

text: Vastaavanlaiset keskikesän juhlat ovat tuttuja myös täällä pohjoisessa yöttöminä öinä, jolloin aurinko ei laske ollenkaan. Esimerkiksi Pietarissa vietetään Valkeat yöt -kesäfestivaalia, jolloin taiteita juhlitaan kaikissa muodoissaan. Ajatus samantyylisestä juhlasta levisi ympäri maailmaa. Suomessa Taiteiden yö -tapahtumia vietetään monissa kaupungeissa yleensä elokuussa. Ranskassa tapahtumia vietetään nimellä Nuit Blanche (suomeksi ”valkea yö” tai ”hereillä vietetty yö”) lokakuun ensimmäisenä viikonloppuna vähän päiväntasauksen jälkeen, jolloin yö alkaa olla taas päivää pidempi.


title: Fête de la Musique

text: Fête de la Musiquen tarkoituksena on edistää kulttuuria kahdella tavalla. Toisaalta sen tarkoituksena on innostaa harrastajia musisoimaan vapaaehtoisesti kaduilla ja julkisilla paikoilla. Ranskaksi festivaalin nimen kanssa samalta kuulostava ilmaisu Faites de la musique! tarkoittaakin Tehkää musiikkia! Toisaalta festivaali tarjoaa suurelle yleisölle mahdollisuuden nauttia erilaisista musiikkityyleistä (klassinen musiikki, jazz, rock, maailmanmusiikki, kansanmusiikki jne.) lukuisissa harrastajien ja ammattilaisten järjestämissä ilmaiskonserteissa. Musiikkia on tarjolla kaikilla kielillä eri puolilta maailmaa.


title: Fête de la Musique

text: Festivaalin ajaksi monia aukioloaikoja on pidennetty. Esimerkiksi kirjastot ja kahvilat saavat tuona yönä olla auki normaalia pidempään yleisöä varten. Lisäksi monet kadut suurimmissa kaupungeissa ovat suljettuja liikenteeltä, jotta tilaa olisi järjestetyille ja improvisoiduille näytöksille ja esitysten välejä kulkevalle yleisölle. Esityksiä saatetaan järjestää myös rajatummissa tiloissa kuten puistoissa ja urheilutiloissa. Joissain konserttisaleissa ja teattereissa esitykset ovat poikkeuksellisesti ilmaisia. Ilmaisesitysten ja harrastajamuusikoiden katunäytösten ohella maksullisiakin konsertteja voidaan järjestää, mutta niiden yhteydessä ei saa käyttää nimeä Fête de la Musique.


title: Fête de la Musique

text: Fête de la Musiquesta on valitettu paljon meluhaittojen vuoksi. Sen takia kokoontumispaikkoja on rajattu tarkemmin ilta-aikaan, jotta meluhaittoja voitaisiin kontrolloida paremmin. Yleisön houkuttelemiseksi haluttaisiin järjestää kovaäänisiä tapahtumia, mutta viranomaiset ovat paikkakunnasta riippuen rajoittaneet tai kieltäneet tällaisia esityksiä.


title: Fête de la Musique

text: Julkisissa tiloissa (kahviloissa, kirjastoissa jne.), joita ei ole alun perin tarkoitettu esityksille, saavat soittaa vain muusikot, jotka eivät käytä liian tehokkaita vahvistimia. Jos esimerkiksi sekä kahvilan sisä- että ulkopuolella soitetaan musiikkia, ulkona soitettava musiikki ei saa vaikuttaa sisällä soitettavan musiikin äänenvoimakkuuteen. Sitä valvotaan festivaalin aikana, ja tilojen tarjoajat joutuvat kellonajasta riippumatta noudattamaan meluhaittoja koskevia lakeja. Niillä on suurempi velvollisuus noudattaa määräyksiä kuin harrastajamuusikoilla, jotka saavat soittaa vapaasti, kunhan äänenvoimakkuus pysyy kohtuullisena.


title: Fête de la Musique

text: Fête de la Musiqueta kritisoidaan usein Ranskassa siitä, että viranomaiset eivät myönnä esiintymislupia kuin harrastajamuusikoille. Sitäkin kritisoidaan, että katsojat nauttivat useiden anniskelupaikkojen juomia muualla kuin anniskeluun varatuissa tiloissa, vaikka anniskelupaikat ja alkoholia (useimmiten olutta) myyvät ruokakaupat saavat olla auki poikkeavina aikoina. Fête de la Musiqueta onkin joissain kaupungeissa toisinaan pidetty isona ranskalaisena olutjuhlana, jossa musiikki ei enää ole pääosassa. Myös väkivaltaisia yhteenottoja ja omaisuusvahinkoja on ilmennyt. Tämä puolestaan on saattanut seuraavina vuosina haitata tämän koko kansan juhlan mainetta ja karkottaa yleisöä ja jopa muusikoita, jotka soittavat mieluummin festivaaleilla ja kahviloissa, joissa järjestelyt on hoidettu paremmin.


title: Fête de la Musique

text: Tiettyjä alkoholin myynnin aiheuttamia vaaroja on yritetty vähentää paikallisilla turvamääräyksillä. Joissain kaupungeissa on esimerkiksi kiellettyä myydä alkoholia pulloissa tai laseissa, ja ainoastaan turvalliset kertakäyttömukit ovat sallittuja. Anniskelupaikoissa tarjottavia juomia koskevat määräykset ovat voimassa heti alkuillasta lähtien. Alkoholin myynti kojuissa on sallittu vain myyntiluvalla. Lisäksi alkoholin myyntiä metallitölkeissä rajoitetaan, koska tölkkejä pidetään yhtä vaarallisina kuin lasia.


title: Fête de la Musique

text: Harmia aiheuttavat myös elintarvikekojujen riittämättömät hygieniaolosuhteet, jollaisia ei hyväksyttäisi ravintoloissa. Kojumyynti ei välttämättä ole laitonta, mutta aina kojujen hygieniataso ei ole riittävä, elintarvikkeiden säilytyskalusto kunnossa tai jätehuoltoa kunnolla järjestetty. Elintarvikekojuissa saattaa olla helposti syttyviä materiaaleja eikä paloturvallisuudesta ole aina huolehdittu riittävästi. Lisäksi myytävien tuotteiden laadunvalvonta saattaa olla puutteellista. Yhdistykset kritisoivat myös tapahtumasta yleisille paikoille jääneiden roskien ja vaikeasti kierrätettävien pakkausten suurta määrää.


title: Fête de la Musique

text: Kun alkoholia myydään tilaisuudessa, jossa on paljon nuoria, siihen liittyy monenlaisia terveydellisiä (alkoholismi), yleistä turvallisuutta (väkivalta) ja liikenneturvallisuutta koskevia riskejä. Jotkut yhdistykset jalkautuvat kaduille ja järjestävät kotiinkuljetuksia ja kehottavat nuoria olemaan tarttumatta rattiin. Pariisissa ja tietyissä muissa suurissa kaupungeissa julkiset kulkuneuvot (esimerkiksi metro) ovat festivaaliyönä ilmaisia. Illalla ja yöllä ajetaan lisäksi ylimääräisiä vuoroja kuten muinakin suurina juhlapäivinä. Poliisi ja palokunta järjestävät paljon puhallutuksia tärkeimpien juhlapaikkojen läheisyydessä ja partioivat ehkäistäkseen mellakoita ja omaisuuden tuhoamista, joita esiintyy kaikkien yleisöjuhlien ja massatapahtumien yhteydessä.


title: Fête de la Musique

text: Näitä riskejä sekä laki- ja turvallisuusongelmia on myös muissa julkisilla paikoilla järjestettävissä juhlissa, esimerkiksi Ranskan kansallispäivänä 14. heinäkuuta, tai musiikkipainotteisissa Teknoparaati- ja Gay Pride -marsseissa, urheilutapahtumissa (esim. erilaiset Ranskan ja muiden Euroopan maiden ympäriajot) tai kaupallisissa tapahtumissa (ulkoilmamyyntitapahtumat ja markkinat). Fête de la Musique vaatii kuitenkin laajuutensa ja nuoren, vaaroille erityisen alttiin yleisönsä takia paljon enemmän resursseja kuin vastaavanlaiset tapahtumat yleensä. Tämä vaatii julkisten ja yksityisten tahojen ja järjestöjen yhteistyötä ja jalkautumista aivan kuten myös lukuisat muut kesän festivaalit. Fête de la Musique aloittaa yleensä näiden festivaalien sarjan, joten sen aikana on mahdollista testata turvatoimia loppuvuoden festivaaleja varten.


title: Fête de la Musique

text: Kaikki eivät kannata festivaalin kiinteää päivämäärää. Silloin kun 21. kesäkuuta osuu keskelle viikkoa, monet eivät voi osallistua juhlimiseen tai joutuvat ainakin pärjäämään vähillä unilla, jos asuvat juhlapaikkojen läheisyydessä. Monien mielestä olisikin ollut järkevämpää valita esimerkiksi kesä- tai heinäkuun ensimmäinen lauantai.


title: Fête de la Musique

text: Fête de la Musiquen suosio on kasvanut vuosi vuodelta: yksistään Ranskassa esiintyy juhlilla kulttuuriministeriön mukaan noin 5 miljoonaa harrastajasoittajaa tai -laulajaa yli 18 000 konsertissa, jotka houkuttelevat yli 10 miljoonaa katsojaa. Niin Ranskassa kuin muissakin maissa järjestäjäkaupungit noudattavat kansainvälistä peruskirjaa, joka takaa yleisön vapaan ja ilmaisen pääsyn tapahtuman konsertteihin ja pyrkii nostamaan harrastajamusiikin arvostusta.


title: Fête de la Musique

text: Ranskan tilastokeskuksen mukaan 97 prosenttia ranskalaisista tuntee Fête de la Musiquen. Näistä 10 prosenttia on esiintynyt juhlilla itse ja 79 prosenttia on ollut katsojana vähintään kerran viimeisten 25 vuoden aikana. Musiikkia säännöllisesti harrastavia alle 15-vuotiaita on Ranskassa 1,7 miljoonaa (määrä ei sisällä 10:tä miljoonaa koulujen musiikkituntien oppilasta). Yksityisten ja julkisten musiikkikoulujen oppilaita on yli 80 000.


title: Fête de la Musique

text: Perinteisiin kulttuurilaitoksiin (teatterit, konserttisalit, museot jne.) verrattuna juhla houkuttelee katsojiksi enemmän maalaisia kuin kaupunkilaisia, ja enemmän maanviljelijöitä, käsityöläisiä ja kauppiaita kuin toimihenkilöitä. Tämän selittää se, että sisäänpääsy on ilmainen ja tapahtumassa on tarjolla sellaisia musiikki- ja tanssityylejä, joille ei olisi sijaa tavanomaisissa kulttuuritapahtumissa. Tällaisia ovat olleet aikanaan vasta kehittymässä olevat tyylit kuten rap, hip hop, tekno tai street dance. Myös vähemmistömusiikin edustajat, etenkin afrikkalaiset ja karibialaiset muusikot, saavat juhlassa tilaisuuden tulla esiintymään siirtolaislähiöistä suuren yleisön eteen. Yhtä lailla myös paikallisen kansanmusiikin harrastajat tavoittavat uusia kuulijoita. Juhla on monille uusille lahjakkuuksille mahdollisuus nousta julkisuuteen, mutta se on myös musiikkityylien iloinen kohtauspaikka, jossa erilaiset tyylit saavat vaikutteita toisistaan.


title: Fête de la Musique

text: Fête de la Musique on osoittanut, että lukuisat harrastajamuusikot ja suuri osa nuorista on kiinnostunut myös vanhanaikaisina pidetyistä musiikkityyleistä. Melkein 23 prosenttia 15–17-vuotiaista nuorista osallistuu juhlan esityksiin, ja 78 prosenttia osallistuu juhlaan tavalla tai toisella. Kiinnostusta löytyy myös suurelta yleisöltä, joka saa vuosittain nauttia omaperäisistä teoksista ja uusista ilmaisutavoista sekä alati uudistuvista tyyleistä. Kaikki tämä osoittaa kiinnostusta kulttuuriin ja koko kansan tarvetta musisointiin.


title: Fête de la Musique

text: Tämä suosittu festivaali on nykyään tärkeä ja olennainen osa ranskalaista kulttuuria, mutta siitä on myös tullut valtava maailmanlaajuinen tapahtuma, joka vaikuttaa Ranskan ja ranskankielisyyden imagoon. Se myös edistää kulttuurien monimuotoisuutta ja rauhanaatetta.